Dúbravka rozkvitla na trikrát
Krókusy, narcisy, ozdobné cesnaky, tulipány. Biele, žlté, fialové.  Kvety rozžiarili Dúbravku. Obyvateľov postupne prekvapili v troch lokalitách - pri vstupoch do mestskej časti zo strany Harmincovej a Alexyho ulice a v centre Dúbravky pri Kostole Ducha Svätého.       

Stovky dobrovoľníkov a deň, ktorý trval tri dni
Viac než štyristo Dúbravčanov sa počas aprílového víkendu pripojilo k aktivitám pri príležitosti Dňa Zeme.  Dobrovoľníkov pribúda, komunity ožívajú,  navzájom sa motivujú. Komunitnému Centru rodiny na Bazovského sa vďaka aktivite podarilo získať aj výnimočný grant od zahraničnej firmy.
Grant, ktorý nie je výnimočný len pre Dúbravku, ale pre celé mesto. Nadácia Z Zurich Foundation  podporí Centrum rodiny počas šiestich rokov sumou 152 400 eur. Centru rodiny sa podarilo získať grant vďaka dobrovoľníkom a projektu, ktorý spracovali.
Vďaka aktivite Dúbravčanov sa podarilo tento rok premeniť aj komorný Deň Zeme na komunitné brigádovanie  v lokalitách po celej Dúbravke a trvalo od piatku do nedele.
V piatok upratoval miestny úrad, zamestnanci, vedenie mestskej časti, dobrovoľníčky z miestneho spolku Slovenského červeného kríža, všetky školy i škôlky, v sobotu pokračovali obyvatelia,  komunity, združenia...
Asi silné odhodlanie či motivácia zároveň hnala aktívnych Dúbravčanov z OZ Späť pod stromy. Počas sobotňajšieho Dňa Zeme sa pustili do čistenia, upratovania pešej zóny pri Zdravotnom stredisku Saratov a okolia pomaly sa rozpadávajúcej ubytovne ministerstva vnútra. Ide o pozemky mesta a rezortu vnútra, boli zanedbané, plné špiny. Dúbravčania dokopy vyzbierali sedem vriec odpadu, odtiahli  konáre, nazbierali približne 50 kusov fliaš a fľaštičiek od alkoholu rôzneho druhu a našli aj jedno autorádio. 
Všetkým ďakujeme za pomoc a aj motiváciu pre mestskú časť.
Lucia Marcinátová 
Je to priestor, kde sa ľudia stávajú kamarátmi
Pred necelými štyrmi rokmi prišla do prázdnej chátrajúcej budovy, postupne priestory menila a spoločne s ľuďmi prichádzal aj život. Okolo Centra rodiny na Bazovského vznikla komunita, budova ožila aktivitami, združila dobrovoľníkov, vniesla nádej, že keď sa chce, tak sa dá. O začiatkoch, aktivitách a aj úspechu pri získaní výnimočného grantu rozprávala Alžbeta Šporerová, štatutárka neziskovej organizácie Centrum rodiny.
V priestoroch funguje komunitné centrum od začiatku roku 2015, čo sa odvtedy zmenilo,  podarilo a ako sa vyvíjalo Centrum rodiny?
Koncom roku 2014 som prišla do prázdnej budovy, do budovy, ktorá nemala žiadne aktivity. Nezisková organizácia Centrum rodiny prechádzala veľkou zmenou, takže na začiatku sme sa rozhliadali, čo by sa v danom priestore mohlo robiť. Predstava správnej rady bola vytvoriť komunitné centrum, ktoré by posky-
tovalo aktivity pre všetky vekové kategórie, všetky sociálne vrstvy, zdravých či znevýhodnených, hendi-
kepovaných. 

To sa, myslím si, podarilo. Centrum spája veľa skupín obyvateľstva. Aké aktivity dnes ponúka?
Sú to voľnočasové aktivity pre všetky vekové kategórie, spomeniem napríklad pletenie košíkov, výučbu angličtiny, aktivity pre malé deti, herničku a priestor pre rodičov na materskej dovolenke, hudobné nácviky seniorov, výtvarné aj pohybové aktivity pre autistické a hendikepované deti, šachový klub. 
Mentálne postihnutí dospelí sem chodia na svoje arteterapeutické stretnutia, zapájajú sa do integračných aktivít, spoločne napríklad pletú košíky s mamičkami alebo so seniormi. Pravidelne sa zapájame do potravinových zbierok, sme súčasťou projektu Európskeho fondu potravinovej pomoci pre najodkázanejších, v spolupráci s magistrátom sme sa zapojili do projektu pomoci ľuďom bez domova.   

Ožíva centrum každý deň, doobeda či poobede?
Centrum funguje cez pracovný týždeň každý deň, otvára ráno klubíkom pre detí od 3 do 6 rokov, prebiehajú tu doobedné aktivity pre mamičky na materskej, poobede prichádzajú seniori, podvečer sa tu stretávajú šachisti, mladí. Komunity sa vzájomne prepájajú, spoznávajú. Je to priestor, kde sa ľudia stávajú kamarátmi. Je to priestor, v ktorom sa „ rúcajú bariéry a strácajú predsudky“. A hlavne je to priestor, kde môžu ľudia realizovať svoje nápady. 

Ako začali a spustili sa v centre všetky spomínané aktivity? Stáva sa, že niekto prišiel s nápadom, ponukou aktivity? Oslovujú vás alebo vy ich?
Áno, funguje to najmä na tomto 
princípe, väčšinu aktivít priniesli ľudia sami. Tak začalo napríklad aj pletenie košíkov, prišla pani Janka s ponukou. Najskôr prebiehalo pletenie raz do týždňa, teraz pletieme trikrát. Pre mňa je veľmi zaujímavou skupina mladých ľudí, ktorí k nám prichádzajú s tým, že chcú byť dobrovoľníkmi.

Kto prichádza, kto má záujem dobrovoľníčiť?
Jednou skupinou sú študenti, napríklad z Gymnázia Bilíkova alebo zo Strednej odbornej školy pedagogickej  na Bullovej. Z katedry psychológie z Filozofickej fakulty Univerzity Komenského chodia počas zimného a aj letného semestra na prax, rovnako chodia na prax aj študenti zo sociálnej práce Univerzity Komenského a aj študenti z Trnavskej univerzity zo sociálnej práce a psychológie. Ako dobrovoľníci potom prichádzajú jednotlivci z okolia. Prišiel k nám napríklad pán, ktorý strihá ruže alebo dámy, ktoré pečú koláče na podujatia, aktívni seniori, ktorí sa chcú zapojiť do komunity. Muži sa napríklad ponúknu, že pokosia, pomôžu pri rekonštrukcii, opravách.

Je to rôznorodé, mávate porady, koordinácie dobrovoľníkov, komunity?
Mávame každomesačné stretnutia najaktívnejšieho jadra dobrovoľníkov, čo je asi 10 aktívnych ľudí, približne raz za polroka mávame väčšie stretnutia komunity, dobrovoľníkov, okolo 50 ľudí. 

Všetko koordinujete vy, je to reálne ešte popri vašich ďalších aktivitách?
Spočiatku to bolo hlavne na mne, teraz s príchodom ďalších ľudí sa už tá práca dá delegovať, prerozdeliť. Okrem aktivít prebieha u nás aj projekt aktivačných prác. 

Môžete to priblížiť?
Je pre ľudí, ktorí poberajú sociálne dávky z úradu práce, sú dlhodobo nezamestnaní. Momentálne máme štyroch, dve ženy a dvoch mužov, chodia pravidelne. Mesačne si musia odrobiť 32 hodín, pomáhajú pri upratovaní a údržbe. Okrem toho tu máme trest povinnej práce. V rámci tohto projektu si u nás odsúdení odrábajú trest. Máme ich teraz pätnástich, dve ženy a trinásť mužov, ktorí nám pomáhajú pri rekonštrukčných prácach. Obíjali kachličky, presúvajú ťažšie veci. To všetko vyžaduje koordinovanie, chodia nám sem pomáhať, no musíte im dať prácu, pomôcky, musíte sa im venovať. Veľká skupina aktívnych, sú firemní dobrovoľníci. Pomáhajú pri upratovaní, prácach v záhrade, z niektorých firiem k nám chodia pravidelne. Máme tu skupinu, už možno povedať našich dobrovoľníkov, zo spoločnosti Zurich Insurance.

Vieme, že sa vám podarilo získať grant z Nadácie Z Zurich Foundation, ako to bolo?
Ešte dávnejšie, keď k nám firemní dobrovoľníci nechodievali, jedného dňa prišla pani, ktorá povedala, že si našla Centrum rodiny na internete a že zastupuje firmu Zurich Insurance, ktorá má vo svojom portfóliu Týždeň dobrovoľníctva. Je to celosvetová akcia všetkých ich pobočiek. Pýtala sa ma, či by sa niečo našlo pre dobrovoľníkov  u nás. V tom čase bola v dezolátnom stave záhrada, takže to bol pre nás a pre záhradu taký dar z neba. Prišlo vtedy asi 50 ich zamestnancov, striedali sa počas týždňa. Urobili v záhrade lavičky a my sme s nimi postupne nadviazali spoluprácu. Zavolali nás k nim do firmy v zime na malý bazárik, kde sme ponúkali svoje výrobky. Sumu, ktorú sme tu zarobili a vyzbierali na našu podporu, z Nadácie Z Zurich Foundation vždy ešte navýšili rovnakou čiastkou. To nám v roku 2016 veľmi pomohlo, v roku 2017 sme si to zopakovali. Zapojili sa u nás aj do učenia finančnej gramotnosti, učili u nás tiež personalistiku, nešlo tak len o manuálne dobrovoľníctvo. Ako k nám chodievali, sa ukázalo, že by ich znalosti mohli byť pre komunitu zaujímavé. Okrem toho ich oslovil projekt prestavby nevyužívaných a nezrekonštruovaných priestorov. Videli tu veľký záber, široké možnosti pre celú komunitu. Páčilo sa im, že v centre fungujú voľnočasové aktivity pre deti, mamičky, pre znevýhodnených obyvateľov, sú tu sociálne služby a podobne. Prišla tak ich zamestnankyňa s tým, že ako zamestnanci majú možnosť podporiť a vybrať projekt v jednotlivých krajinách na grant. Ich nadácia to nechá na zodpovednosti zamestnancov, aký projekt vypracujú a ako ho budú kontrolovať.

Grant sa vám podarilo získať, o čom je projekt, na čo sú peniaze určené?
Projekt sa vystaval zo všetkých aktivít, ktoré tu prebiehajú, nešlo len o rekonštrukciu. Prioritne sú tam určené finančné prostriedky na zrekonštruovanie a dovybavovanie dvoch priestorov, ktoré tu nemáme ešte funkčné. Pracovne ich nazývame divadlo a telocvičňa. Slúžiť majú ako multifunkčné priestory na rôzne podujatia, treba ich však zrekonštruovať, doriešiť elektroinštaláciu, kúrenie. A ďalej sú prostriedky určené aj na sociálne aktivity, hlavne prácu so sociálne slabými rodinami, zameranú na finančnú a počítačovú gramotnosť. 

Na Fakulte architektúry STU prebehla architektonická študentská súťaž na premenu týchto priestorov.
Áno, s ideou prišiel Branislav Puškár, Dúbravčan a prodekan Fakulty architektúry STU, ktorý prišiel do centra na tvorivé dielne s deťmi. Na STU išlo o deväť študentov jedného ročníka, deväť projektov. V rámci semestra robili prácu a navrhovali a riešili nevyužívané priestory a ich premenu skôr z dizajnérskeho hľadiska. S víťazom sme sa stretli a budeme s ním komunikovať v neskoršej fáze. Teraz sme najskôr riešili projektovú dokumentáciu, schvaľovanie, nutné technické veci, ako nové rozvody a podobne.

Viem, že vaším  veľkým problémom bola strecha. 
Áno, zatekala. Strechu sa nám podarila opraviť začiatkom roku v spolupráci s mestskou časťou, čo bolo pre nás veľkým prínosom aj pomocou.

Zaujíma ma, ako pokračuje projekt nízkoprahového klubu Enter, ktorý tu vznikol a fungoval?
Nízkoprahový klub stále funguje, dá sa povedať, že sme vychovali, teda odrástla nám jedna generácia mladých, ktorí sem začali chodiť ako 16-roční, teraz budú maturovať, končia stredné školy, začínajú mať iné záujmy. Teraz sa snažíme nízkoprahový klub nastaviť viac v spolupráci    s Občianskym združením Ichtys, ktoré robí v Dúbravke terénnu sociálnu prácu. Práca s mládežou kladie veľké nároky hlavne na odborný personál, predovšetkým skúsených sociálnych pracovníkov, pripadne pedagógov. Táto oblasť je pre mňa osobne veľmi dôležitá a chcem sa jej venovať prioritne a spolupracovať napríklad viac aj so základnými a strednými školami v Dúbravke.         
Lucia Marcinátová
Zaujalo nás, že v centre nachádzajú miesto všetci
Nadácia Z Zurich Foundation  podporí Centrum rodiny počas šiestich rokov sumou 152 400 eur.
Začalo to hodinami dobrovoľníctva, spoznávaním, pokračovalo ideou, napísaním projektu, získaním grantu a úspechom.  Nadácia Z Zurich Foundation ocenila projekt komunitného Centra rodiny na Bazovského ulici v Dúbravke.  Centrum tu funguje od roku 2014, vytvorilo vo svojom okolí silnú komunitu, mení priestory, záhradu, rozvíja mnohé aktivity.
Počas šiestich rokov ho nadácia podporí sumou 152 400 eur, peniaze sú určené na rekonštrukciu a obnovu objektu centra a aj jeho aktivity. 
Pri tejto príležitosti sa stretli zástupcovia neziskovej organizácie Centrum rodiny, spoločnosti Zurich Insurance Company Ltd na Slovensku a mestskej časti Bratislava-Dúbravka, aby prevzali symbolický šek.  Odovzdať ho prišiel riaditeľ organizačnej zložky Zurich Insurance Company Ltd  Wolfgang H. Fischer. 
Spoločne s vicestarostom Dúbravky Ľubošom Krajčírom a mestskými poslancami Zdenkou Zaťovičovou a Jurajom Káčerom prešli priestory Komunitného centra. 
„Zaujal nás koncept a fungovanie Centra rodiny, v ktorom nájdu miesto všetci - seniori, deti, športovci, mladí a aj znevýhodnení obyvatelia,“ komentoval Wolfgang H. Fischer.
S nápadom vypracovnia projektu prišla Dúbravčanka Zuzana Pachingerová, ktorá pôsobí v Zurich Insurance Company Ltd ako špecialista výberov a komunikácie.  Spolu so štatutárkou neziskovej organizácie Centrum rodiny Alžbetou Šporerovou navrhli projekt.  
„Zameraný bol najmä na rekonštrukčné práce, podporné aktivity, vytvorenie počítačovej miestnosti, podali sme ho a bol úspešný,“ približuje Zuzana Pachingerová. „Zamestnanci Zurich Insurance Company Ltd chodievali do centra ako dobrovoľníci na manuálne práce a aj prednášať odborné témy, za každú hodinu dobrovoľníctva sme vedeli od nadácie Z Zurich Foundation získať aj finančné prostriedky.“
Centrum rodiny na Bazovského ponúka mnohé aktivity, jeho cieľom je, aby si v ňom našli miesto všetci. 
Zdenka Zaťovičová, mestská poslankyňa za Dúbravku a členka Komisie sociálno-zdravotnej a bytovej, hovorí, že mestská časť s centrom úzko spolupracuje od roku 2015. „Je to pomoc, dotácia, ktorú by si mestská časť nemohla dovoliť. Je to veľká podpora zo strany súkromného sektora nielen v rámci mestskej časti, ale celej Bratislavy.“
V budove v správe mestskej časti pôsobí nezisková organizácia za symbolické nájomné, kedysi zanedbané priestory však potrebujú rekonštrukciu.                                          
(lum)
Centrum rodiny Bazovského 6
Pondelok
14.30  – 16.30 - Nízkoprahový klub Enter pre deti a mládež
15.00  – 16.00 - Arteterapeutické stretnutie s DSS Rozsutec
15:00 - 18.00 - Angličtina s Kelly- konverzácia
16.00  – 18.00 - Zberňa šatstva  
16.30  – 16.55 - Hudobníček pre deti od 1,5 do 3 rokov
17.00  – 17.30 - Hudobníček pre deti od 3 do 6 rokov
Utorok
9.30  – 11.30 - Hernička pre mamičky s deťmi
16.00  – 17.00 - Cvičenie pre autistické deti
16.00  – 18.00 - Maľovanie pri hudbe pre mentálne postihnutých dospelých
Streda
14.00  – 16.00 - Tvorivé dielne pre všetkých: maľovanie, korálkovanie, servítkovanie, pletenie košíkov
14.00  – 16.00 - Nízkoprahový klub Enter pre deti a mládež
15.00  – 16.00 - Výdajňa šatstva pre sociálne slabých občanov
Štvrtok
10.00  – 11.00 - Pletenie košíkov v spolupráci s DSS Rozsutec
16.00  – 17.00 - Maľovanie pre autistické deti
17.00  – 19.00 - Šachové klubové dni ŠK Dúbravan
Piatok
10.00  – 11.00 - Cvičenie pre seniorov
15.00  – 18.00 - Nízkoprahový klub Enter pre deti a mládež
17.00  – 19.00 - Pletenie košíkov pre všetkých
Zberňa šatstva opäť funguje

Centrum rodiny na Bazovského po krátkej pauze opätovne otvára Zberňu šatstva. Otvorená je každý pondelok od 16:00 – 18:00 v priestoroch komunitného centra na Bazovského 6. 
Pozor, vzhľadom na kapacity preberá zberňa výlučne – detské veci, športové pánske a dámske oblečenie. Okrem oblečenia sú vítané aj deky, spacáky, plachty, uteráky. Nosiť len veci čisté, vypraté, ktoré ešte môžu poslúžiť.
Najbližšie väčšie podujatia
• 24. 5.  –  27. 5. - Výstava k Medzinárodnému dňu biodiverzity – organizátor spoločnosť Veolia Energia Slovensko a.s.
• 26. 5.  15.00 – 18.00 - Susedská opekačka
• 8. 6. - Naše Mesto – celoslovenská dobrovoľnícka akcia
• 8. 6.  –  10. 6. -  pripravovaný 1. ročník UžFest – divadelný festival

Projekt Menora – navštevovanie starých a opustených ľudí, rozhovor, čítanie, prípadne krátke prechádzky 

Projekt Dobrovoľníctva – priestor pre každého, kto je ochotný urobiť niečo pre komunitu vo svojom voľnom čase a bez nároku na finančnú odmenu. Naše komunitné centrum hľadá dobrovoľníkov pre svoje činnosti napr. pri úprave záhrady,  rekonštrukcii interiéru, pri organizovaní rôznych druhov podujatí, napríklad: Fašiangový karneval, Hodové posedenie, Susedská opekačka a podobne, pri pravidelných aktivitách s mládežou, seniormi, deťmi a dospelými so zdravotným hendikepom. Taktiež privítame každého, kto je ochotný zrealizovať zaujímavú aktivitu,  prednášku , seminár alebo workshop.
Kontakty
FB: Centrum rodiny Dúbravka alebo www.centrumrodiny.sk
0944 834 313, info@centrumrodiny.sk
Jar privítali kvety, rozžiarili Dúbravku
Biele, žlté, fialové.  Kvety rôznych farieb, no všetky prekvapili. Záhony krókusov v tráve pri frekventovanej Harmincovej ulici. Lokalita bola prvá, no nie je jediná, ktorá počas tejto jari v mestskej časti Bratislava-Dúbravka rozkvitla. Postupne sa „vyfarbili“  ďalšie.
Miestny úrad prišiel tento rok  s novinkou. Ide o záhony cibuľovín v trávnatých porastoch.  Skrášlila nimi dva vstupy do mestskej časti a aj centrum Dúbravky. Krókusy sadila Dúbravka v trávnatom páse na Harmincovej ulici, narcisy a tulipány pri ulici Janka Alexyho, narcisy a okrasné cesnaky pri Kostole Ducha Svätého.
Ako prvé prekvapil Dúbravčanov zvlnený pás krókusov. Narcisy a tulipány sa ukázali neskôr.
„Išlo o premiéru, dokopy sme nasadili 330 metrov štvorcových,“  približuje Zuzana Knetigová z referátu životného prostredia miestneho úradu. Dodáva, že podobná výsadba v Bratislave ešte robená nebola. Inšpirácia prišla na prezentácii firmy na Záhradníckom fóre 2017.
Odkvitnuté cibuľoviny podľa Knetigovej zaschnú. Jedno kosenie týchto záhonov bude vynechané, aby cibuľky zatiahli a pripravili sa na ďalšie kvitnutie na budúci rok. Na jar potom kvietky vykuknú opäť. 
Vysadené záhony jarných cibuľovín budú takto Dúbravku skrášľovať minimálne päť rokov.
Text a foto: Lucia Marcinátová
Kraj ocenil Dúbravčana Jozefa Klačku
Bratislavská župa už po šestnásty raz oceňovala osobnosti, ktoré svojou prácou prispeli a zaslúžili sa o spoločenský a ekonomický rozvoj Bratislavského samosprávneho kraja. Medzi ocenenými bol aj historik, archivár, Dúbravčan Jozef Klačka.
Na slávnostnom galavečere v Divadle Aréna 19. apríla oceňoval Bratislavský samosprávny kraj osobnosti kraja. Laureáti si prevzali  Ceny Samuela Zocha a Pamätné listy predsedu BSK.
Jeden z pamätných listov putoval aj do Dúbravky. Odniesol si ho historik a archivár Jozef Klačka, spoluautor štyroch monografií, autor stovky popularizačných článkov, posudkov a recenzií. Jozef Klačka sa narodil v roku 1938 v Devínskej Novej Vsi, kde vychodil základnú školu. Maturoval v roku 1955 v Bratislave a v roku 1960 absolvoval štúdium na Filozofickej fakulte UK odbor história - archívnictvo.

Archív aj akadémia vied
Do roku 1969 pracoval v Štátnom archíve v Bratislave ako zástupca riaditeľa, neskôr v Ústrednom archíve SAV, kde od nástupu stál pri jeho budovaní a v rokoch 1978 - 1999 ho viedol ako riaditeľ.  Pod jeho vedením sa archív stal dôležitým článkom v štruktúre celej akadémie a nemalou mierou prispel k spracovaniu dejín vied a techniky na Slovensku.  V roku 1990 bol iniciátorom zabezpečenia písomností zaniknutých orgánov a pracovísk SAV.
Ako člen Vedeckej archívnej rady Ministerstva vnútra SR sa významne podieľal na príprave zákona o archívoch a registratúrach a spolupracoval na príprave odborného terminologického slovníka archívnictva.
Jozef Klačka je aktívnym členom výboru Snemu SAV, členom vedeckej rady ministra vnútra SR, členom 2 komisií poradných orgánov Predsedníctva SAV a členom poradnej komisie ministra kultúry pre menšiny.

Prišlo dvadsaťsedem návrhov
Za rok 2017 bolo na udelenie Ocenení Bratislavského samosprávneho kraja doručených  27 návrhov.  Posúdila ich Výberová komisia pre ocenenia Bratislavského samosprávneho kraja, menovaná županom Jurajom Drobom, ktorá spoločným konsenzom odporučila zastupiteľstvu kraja udeliť deväť výročných Cien Samuela Zocha a županovi udeliť šesť Pamätných listov predsedu Bratislavského samosprávneho kraja.
Spoločným hodnotiacim kritériom a postupom pri posudzovaní a odporúčaní jednotlivých návrhov boli zásluhy nad rámec pracovných povinností a zásluhy prekračujúce rámec kraja. 
(red)
Spomienka na Deža Ursínyho aj regulovanie výstavby
V apríli zasadali miestni poslanci. Rokovali o pamätníku, ktorý by mal  stáť v parku na Fedákovej.  Sľub skladal aj nový poslanec Ján Ružovič, ktorý nahradil v zastupiteľstva Petra Hanulíka.
„Ráno bolo mútne a chmúrne. Pomaly som sa rozhýbal, spustil ďalšiu plnú práčku, vyšiel von so psom. Celá Dúbravka mala na sebe ľadovú škrupinu, autá ostali trčať pred domami a cesty a chodníky dávali šancu polámať si hnáty. Havran sa tak musel kvôli mne uspokojiť len s krátkym výletom, no jemu sa šmýkalo viac, než mu bolo príjemné,“ napísal Dežo Ursíny v knihe Moja milá pani. Listy Zdenke Krejčovej.  
Dúbravka prítomná v jeho tvorbe, živote. Dlhé roky prebýval na Fedákovej ulici. 
Pripomenúť slovenského hudobníka, dramaturga, umelca a aj Dúbravčana Deža Ursínyho, upraviť okolie dlhoročného bydliska umelca na Fedákovej, zveľadiť priľahlý park a verejné priestory pri niekdajšom „Sloníku“ i podporiť myšlienku ekológie, obnovy verejného priestoru. 
S takým cieľom vznikol občiansky projekt osadenia pamätníka Dežovi Ursínymu v mestskej časti Brati-
slava-Dúbravka. Myšlienku a financovanie podporili na aprílovom zasadnutí dúbravskí poslanci.

Listovanie v parku
Pamätník by mal stáť pred niekdajším bydliskom umelca v parku na Fedákovej. Autorkou umeleckého návrhu je sochárka a odborná asistentka Vysokej školy výtvarných umení Mgr. art. Mira Podmanická, ArtD. 
S iniciatívou osadiť a venovať pamätník Dežovi Ursínymu prišiel na Komisiu kultúry jej člen, miestny a župný poslanec Juraj Štekláč. Komisia sa návrhom zaoberala niekoľkokrát, k vypracovaniu projektu sa pridali aj Dúbravské noviny, v spolupráci so sochárkou Mirou Podmanickou vznikli dva umelecké návrhy. 
Na poslednom zasadnutí podporila kultúrna komisia návrh s názvom Listovanie, projekt  a finančnú podporu schválili na zasadnutí aj dúbravskí poslanci. Za postavenie pamätníka hlasovalo 20 z prítomných poslancov, dvaja sa zdržali.
Miestni poslanci požiadali starostu Dúbravky, aby na projekt a realizáciu vyčlenil v rozpočte 5000 eur. 
Návrh Listovanie stvárňuje dvere, knihu, symbolizuje nazretie  do vnútra tvorby umelca. 

Štyri kovové platne
Objekt by sa mal skladať zo štyroch kovových platní, do ktorých navrhla umelkyňa vylaserovať vybrané texty Deža Ursínyho. Texty sa majú čítať cez priehľady vo vrstvách. „Kovové platne by mali rôzne povrchové úpravy,“  priblížila sochárka Mira Podmanická. „Objekt by mal na prvej platni meno umelca,  predná strana by mala výšku Deža Ursínyho,  ostatné by boli o pár centimetrov väčšie či menšie. Aj šírky by boli rôzne.“
Osadením pamätníka na Fedákovej chceli iniciátori otvoriť možnosť vytvárania spomienkových miest, stôp, umeleckých odkazov významných Dúbravčanov, obyvateľov.
Pamätník by chcela Dúbravka dokončiť na jeseň a odhaliť v októbri pri príležitosti Dežovho narodenia.
Osadenie chcú organizátori a kultúrna komisia spojiť aj s hudbou, komorným koncertom Dežových piesní v parku na Fedákovej ulici.

Stavby v záhradkách
Okrem pamätníka rokovali dúbravskí poslanci aj o výstavbe a jej regulovaní. Poslanec Matej Nagy prišiel s návrhom vypracovať zonálnu štúdiu pre záhradkárske oblasti Pri bielej studničke, Nápojiská, Strmý bok, Lamenice. Ide o pomerne širokú plochu, pozemky v lese po oboch stranách takzvanej Vojenskej cesty. 
V týchto záhradkárskych lokalitách vyrastajú totiž oficiálne nazvané rekreačné objekty, pričom však často nejde o malé chatky, ale veľké rodinné domy. 
„Záhradkárske oblasti Pri bielej studienke, Nápojiská, Strmý bok a Lamenice sú v súčasnosti bez akejkoľvek regulácie a riadia sa tak len stavebným zákonom, ktorý pre rekreačné objekty dovoľuje 300 m² zastavanej plochy bez ohľadu na plochu pozemku,“ pripomenul poslanec Nagy. „Zákon však umožňuje reguláciu týchto oblastí cez územné plánovanie, ktoré je v kompetencii mestských častí. Z tohto dôvodu navrhujeme vytvoriť zonálnu štúdiu, v ktorej sa navrhnú presné regulatívy.“
Návrh poslanca našiel v zastupiteľstve podporu, naštartoval sa tak projekt smerom k vypracovaniu zonálnej štúdie.
Poslanec upozornil, že zámerom regulovania nie je obmedziť záhradkárov, ale snaha zachovať oblasti prírodný rekreačný charakter. 

Nový poslanec
Na miestnom zastupiteľstve skladal sľub aj nový poslanec. Po odsťahovaní  sa miestneho  poslanca Petra Hanulíka do inej mestskej časti mu totiž zanikol mandát. Na jeho miesto nastúpil náhradník. Novým poslancom sa stal Ján Ružovič, ktorý bol ako náhradník na prvom mieste za 2. volebný obvod s počtom platných hlasov 956.
Ján Ružovič, bol doteraz aj členom Komisie kultúry miestneho zastupiteľstva ako odborník – neposlanec. 
Z tejto funkcie ho zastupiteľstvo odvolal a zvolilo Jána Ružoviča do funkcie člena poslanca Komisie kultúry Miestneho zastupiteľstva.
Lucia Marcinátová
Učitelia si zaspievali s Petrom Cmoríkom
Dúbravských učiteľov si mestská časť v rámci ich sviatku uctila kultúrou a spoločným podujatím v dome kultúry.
„So všetkým sa rozdeľ.  Hraj fér. Nikoho nebi. Upratuj po sebe. Neber si nič, čo ti nepatrí. Keď niekomu ublížiš, povedz prepáč. Pred jedlom si umy ruky. Splachuj. Teplé koláčiky a studené mlieko ti neurobia dobre. Ži vyrovnane – trochu sa uč, trochu premýšľaj, trochu maľuj, kresli, spievaj, tancuj, hraj sa a pracuj. Každý deň po obede si zdriemni. Keď vyrazíš do sveta, daj pozor na autá, chyť niekoho za ruky a drž sa s ostatnými pokope.“
Tak napísal americký spisovateľ, filozof, pastor Robert Fulghum v knihe Všetko čo potrebujem vedieť som sa naučil v materskej škole a tak otvoril starosta Martin Zaťovič podujatie venované dúbravským učiteľom.  „Myslím, že je to tak. Veď, aký by bol krásny svet, keby všetci hrali fér, povedali prepáč, keď ublížia, alebo si každé poobedie zdriemli...“
Za dúbravské deti poďakoval starosta učiteľom základných aj materských škôl.  Dúbravka tak uči-
teľom poďakovala slovom, potom tancom vo forme netradičnej Školy breaku, spevom s charizmatickým Petrom Cmoríkom a nakoniec spoločne stráveným časom, debatou. 
V dúbravských základných školách pracuje 201 a v materských školách 136 učiteľov a zamestnancov. (lum)
Neobvyklá návšteva medzi deťmi
Čo pokrýva telo húsky? Vďaka čomu pláva kačička? Aký je rozdiel medzi kačičkou a káčerom, kohútom a sliepkou? Čím sa živí zajačik? Koho mláďa je kuriatko? A musí byť len žlté?        
Na tieto a mnohé ďalšie otázky dostali deti z Materskej školy Galbavého odpovede v rámci témy „Na dvore“, a to doslovne. Mali totiž možnosť privítať na školskom dvore zvieratká a nikoho neodradilo ani chladnejšie počasie.
Život týchto zvierat deťom priblížili pani učiteľka Janka a Veronika Lučaničová, jedna z ústretových a obetavých mamičiek detí v škôlke. Spolu s aktívnym starým otcom sa postarali o skutočný zážitok už len tým, že sa deti mali možnosť na vlastné oči presvedčiť, že aj kohút sa dá uspať!
Veď posúďte sami... húska, kačička, káčer, zajko, sliepka, kohút a kuriatko v materskej škole je naozaj niečím veľmi výnimočným.
(mšgl)
Do materskej školy prišli rodičia. Čítať
Minulý rok začali v materských školách deťom pred spaním čítať seniori z denných centier, teraz si túto úlohu vyskúšali aj rodičia. Materská škola Ušiaková prišla s podujatím Rodičia čítajú deťom.
Počas poobedňajšieho oddychu čítali rodičia deťom obľúbenú rozprávku z knižky, ktorú si priniesli z domu. Cieľom tejto akcie bolo v dobe počítačov a technológií  pripomenúť význam klasickej  knihy. A zapojilo sa ich teda neúrekom...Deti mali možnosť vidieť svojho ocka, alebo mamu aj v trochu inej úlohe - v  úlohe rozprávkára. Každý, kto sa zúčastnil,  dostal po prečítaní rozprávky diplom za účasť na tomto peknom podujatí.
(uš)
Komisia sociálno-zdravotná a bytová s občianskym združením ANTIAGE & Jesenium pozývajú
Prednáška s neurológom
28. máj 13:00 Oranžová sála Domu kultúry Dúbravka
Hosť:  MUDr. Silvia Mehešová
Vstup voľný, všetci vítaní
Keď išla Anča do školičky prišli opice z našej police
Posledné roky života prežila v Dúbravke. Teraz si ju mestská časť pripomenula literárnym podujatím. Krista Bendová, slovenská spisovateľka, novinárka, dramatička, autorka kníh pre deti a mládež. Miestny odbor Matice slovenskej v spolupráci s Domom kultúry zorganizovali pre šiestakov základných škôl podujatie venované jej tvorbe a životu.
Pri príležitosti výročia narodenia aj úmrtia (27. január 1923 – 27. január 1988) si spisovateľku Kristu Bendovú pripomenuli nielen v  jej rodisku v Kráľovej Lehote, ale aj žiaci a učitelia v Dome kultúry Dúbravka.  Autorka tu totiž prežila posledné roky a pre Dúbravčanov zanechala aj originálnu knižku Rozprávky z Dúbravky. Podujatie zorganizoval Miestny odbor Matice slovenskej v spolupráci s Domom kultúry.
Krista Bendová, slovenská poetka, prozaička, novinárka, dramatička, ale predovšetkým výborná autorka kníh pre deti a mládež. Jej tvorba vychádza z poézie Jána Smreka a Emila Boleslava Lukáča. Prvé verše publikovala už počas štúdií, jej veršovaný debut venovala deťom predčitateľského veku – Čačky-hračky. K úspešným a dodnes obľúbeným knižkám detí patria – Bola raz jedna trieda, Ako Jožko Pletko poplietol si všetko, Opice z našej police či Osmijankove rozprávky.
V dome kultúry otvorili podujatie pre deti podobne deti. Vystúpili žiaci zo Základnej školy Nejedlého s dramatizovanou básničkou Ide Anča do školičky, zo Základnej školy Beňovského prešli až do najstaršej pravekej formy života ľudí, predstavili vzácnu výrobu prvého chlebíka a pripomenuli tak, aby si deti tento samozrejmý výrobok vedeli vážiť a chrániť.
To, že básničky Kristy Bendovej boli i zhudobnené a naspievané Krištofom Veselým svedčila Zmoknutá pesnička v choreografii Základnej umeleckej školy Eugena Suchoňa.
Na záver moderátorka uviedla filmovú besedu s autorkou, ktorá deťom priblížila tvorbu a život.
Mnohé deti si počas podujatia spomenuli na Frica z knižky Opice z naše police, či školákov z triedy, v ktorej bola krieda... 
Kveta Slyšková
Náučný chodník v Dúbravke prezradí tajomstvá o biodiverzite
Pri príležitosti Medzinárodného dňa biodiverzity sa bude od 24. do 27. mája 2018 konať druhý ročník interaktívnej výstavy venovanej prírodnej rozmanitosti. Výstavu tvorí náučný chodník s troma stanovišťami a tvorivou dielňou. Podujatie sa bude konať v priestoroch komunitného Cent-
ra rodiny na Bazovského 6.
O sprievodný výklad sa postarajú lektori z Inštitútu aplikovanej ekológie DAPHNE, ktorí hravou formou priblížia význam prírodnej rozmanitosti. Výstava je určená najmä pre deti vo veku od 5 do 12 rokov.
Počas pracovných dní je výstava vyhradená pre triedy z materských a základných škôl, verejnosť ju môže navštíviť počas víkendu od 26. do 27. mája.
Výstavu organizuje skupina Veolia Energia Slovensko, Stredoslovenská vodárenská prevádz-
ková spoločnosť, a. s. a DAPHNE – Inštitút aplikovanej ekológie.
Cesta Plachého je vraj prebytočná
Január, silná námraza, cesta plná ľadu. Kúsok nižšie auto v jarku.  Povrch cesty nedobrý. V teplejších mesiacoch nie sú výnimkou ani popadané konáre cez cestu, neporiadok. Pripomienky, sťažnosti, otázky. Dúbravčania sa právom pýtajú, kto je zodpovedný za stav cesty, ktorá vedie od ulice Plachého k bývalým vojenským objektom v lesnom prostredí Devínskej Kobyly.
Odpoveď sme hľadali u ministerstva obrany, keďže cesta nepatrí do správy mestskej časti ani mesta.
Cesta, ktorá vedie od ulice Plachého s rodinnými domami na kopci k bývalým vojenským objektom, nie je podľa ministerstva obrany verejnou, ale účelovou komunikáciou. 
Ministerstvo ju spravuje a vyhlásilo ju spolu s ostatnými objektmi, ktoré sa v areáli rádiotechnickej hlásky protivzdušnej obrany štátu (RTH) Devínska Kobyla nachádzajú, za prebytočný majetok.

Predaj vojenských objektov
Ide  o účelovú komunikáciu, jej opravu teda neplánuje, približuje Danka Capáková, hovorkyňa Ministerstva obrany SR.  „Investícia do prebytočného majetku by nebola v zmysle hospodárneho, efektívneho a účinného vynakladania verejných prostriedkov.“
Ministerstvo obrany v súčasnosti predáva jednotlivé stavby areálu RTH Devínska Kobyla na základe výsledkov elektronickej aukcie. 
Hovorkyňa rezortu dodáva, že po úspešnom ukončení prevodu predmetného majetku Ministerstvo obrany SR ponúkne na predaj aj účelovú komunikáciu. Cesta Plachého nie je podľa ministerstva verejnou. 
„V zmysle zákona  o správe majetku štátu má slúžiť výlučne na plnenie úloh v rámci predmetu činnosti ministerstva obrany alebo v súvislosti s ním.“

Bez údržby
Ministerstva sme sa pýtali aj na zodpovednosť v prípade mimoriadnych situácií, keďže na ceste nezabezpečuje zimnú a ani letnú údržbu. 
„Rezortu obrany voči širokej verejnosti žiadna povinnosť ohľadom užívania a údržby predmetnej účelovej komunikácie nevyplýva,“ dodáva Capáková. „Opakujeme, že nejde o verejnú, ale o účelovú komunikáciu.“
Ministerstvo obrany SR je správcom celej komunikácie, ide teda približne o priestor z úrovne domov na Plachého číslo 47 a 14 až po vstup do objektu RTH Devínska Kobyla.
Lucia Marcinátová
Modrý bublinkový deň u Matulaya
Domov sociálnych služieb prof. Karola Matulaya na Lipského si svetový deň povedomia o autizme pripomenul bublinkami, hrou a stretnutím.
Svetový deň povedomia o autizme, čiže  2. apríl. Budovy sa vtedy vysvietia na modro. Hovorí sa o tom, čo je pre tieto deti typické a aký je život s dieťaťom s autizmom. Informuje sa verejnosť, že aj títo ľudia sú medzi nami.  Často to takto končí, málokto si vie predstaviť, aké to naozaj je a aké starosti s touto diagnózou prichádzajú. My to ale vieme a tento rok sme to tiež vymysleli na modro...
Preto sa aj klienti z Domova sociálnych služieb prof. Karola Matulaya spolu s deťmi zo škôlky na Damborského ulici, s ktorými už dlho spolupracujeme, pridali k tomuto celosvetovému podujatiu.
V piatok 6. apríla bol náš Modrý deň a pridali sme k tomu Bublinový festival a vznikol náš jedinečný Modrý bublinkový deň.
Úvod patril našim kamarátom zo škôlky na Damborského. Tentoraz sme ich pozvali k nám, na ihrisko. Hra s veľkým padákom a potom obrovské bubliny, ktoré si deti samé mohli vyrábať, to bol základ dobrej zábavy na celé dopoludnie.
Poobede sa nedali zahanbiť ani rodičia detí s autizmom, ktorí prispeli veľkými bublinami pre svoje deti a zároveň bol dostatočný priestor na spoločné zdieľanie najnovších informácií, ktoré sa týkajú práve ich detí.
A aj my, terapeuti, sme si to užili inak – na ihrisku a na modro...
Trošku s komunitou a trošku len medzi nami, veď niekedy sa veľké veci udejú na malom kúsku sveta.
Katka Hollá a Jana Čajágiová DSSpKM

Podvodníci majú plán a varianty, volajte políciu
Aj tento rok pokračuje mestská časť Bratislava Dúbravka v prednáškach a diskusiách venovaných seniorom.
Miestny úrad v spolupráci s Komisiou sociálnych vecí a zdravotníctva a mestskými poslancami zorganizovali v apríli prednášku pre seniorov. Debatu otvoril predseda Komisie sociálnych vecí a zdravotníctva, župný a miestny poslanec Juraj Štekláč, spolu s ním si za stôl prednášajúcich sadli vicestarosta Ľuboš Krajčír a mestský a župný poslanec Juraj Káčer. 
Hosťom podujatia bola nadporučíčka Marta Sitárová z Okresného riaditeľstva Policajného zboru Bratislava IV.
V oranžovej sále domu kultúry sa debatovalo o kriminalite, nástrahách spoločnosti špecifických pre seniorský vek, ale aj o tom, ako sa pred týmito nebezpečnými a podvodnými situáciami chrániť.
Možno známi, rodina, susedia. Prípady, keď seniori prišli o peniaze, sa dotýkajú každého. Často šlo aj o vyššie sumy, celoživotné úspory...
Podvodník sa totiž môže predstaviť ako vnuk či vnučka dotyčnej osoby. Po krátkom rozhovore ju poprosí o zaslanie peňazí, nakoľko sa nachádza v situácii, kedy potrebuje ihneď peniaze. A obeť – senior naletí a „požičia“ peniaze navždy.
„V takejto situácii ihneď volajte políciu,  číslo 158 alebo linku 112. Zlodeji majú naplánovaných mnoho variantov, ktoré sa môžu zdať skutočné. Preto buďte ostražití,“ varovala nadporučíčka Marta Sitárová.
Podujatie nadviazalo na vlaňajšiu prednášku spojenú s premietaním dokumentárneho filmu Šmejdi. Ten sa zaoberal problematikou okrádadania a zosmiešňovania dôchodcov formou podvodníckych výletov a predvádzajúcich akcií. 
V debatách a prednáškach plánuje mestská časť tento rok ešte pokračovať. Najbližšia téma bude zo zdravotníckej oblasti.
Natália Kajzerová
Seniori v Oponiciach aj na Nitrianskom hrade
Na konci marca vyrazili šiesti seniori Miestnej organizácie Jednoty dôchodcov Slovenska na individuálny poznávací výlet do Oponíc a Nitrianskeho hradu. Odborný výklad v Aponiovskej knižnici v Oponiciach zaujal všetkých návštevníkov. Po prehliadke Nitrianskeho hradu sa zakončil krásne prežitý deň krátkou prehliadkou centra Nitry.                          
Ján Molnár, predseda MO JDS Dúbravka

Aktívni seniori – pozvánky
■ Prednáška ,,Oko a starnutie“, 15. 5. 2018, 15.00, Dom Quo Vadis, Hurbanovo námestie 1, Bratislava, vstup voľný. Zrak ako jeden z najdôležitejších zmyslov, ktorým vnímame svet okolo seba, nám umožňuje žiť plnohodnotný život. Ako si udržať zdravé oči čo najdlhšie a čo sa vlastne deje v oku pri rozličných zrakových poruchách, sa dozvieme z prednášky MUDr. Petry Schreinerovej. 
■ Čaj o piatej v SNG/ Tančiareň, 29. 5. 2018, 17.00, Cafe Berlinka Budova SNG, Námestie Ľ. Štúra Bratislava, vstup voľný. Pre veľký úspech opäť pozývame na tanečný parket s učiteľom tanca Jurajom Komorom. Tanečné odpoludnie pre dámy a pánov v najlepších rokoch organizuje nezisková organizácia STÁLE DOBRÍ, n.o. v spolupráci so SNG.
Veolia informuje o aktuálnych prerušeniach dodávky tepla a teplej vody na svojej webstránke
Od začiatku marca nájdu dúbravské domácnosti na internetovej stránke www.veoliaenergia.sk aktuálne oznamy nielen o plánovaných odstávkach, ale aj aktuálnych poruchách v dodávkach tepla a teplej vody. 
„Návštevníci webu sa najrýchlejšie dostanú k oznamom prostredníctvom dvoch farebných blokov „Plánované odstávky“ a „Aktuálne poruchy“ na pravom okraji titulnej stránky www.veoliaenergia.sk.
Správcovia objektov, ktorých sa to týka, sú súbežne s oznamom na internetovej stránke informovaní aj e-mailovou notifikáciou“, upresňuje Lucia Burianová, senior manažér pre komunikáciu a marketing zo spoločnosti Veolia Energia Slovensko.
Informácie o aktuálnych poruchách sú momentálne dostupné pre bratislavské mestské časti Petržalka, Dúbravka a Podunajské Biskupice, v ktorých Veolia Energia dodáva teplo a teplú vodu. 
V blízkej budúcnosti budú pribúdať ďalšie lokality. V prípade plánovaných odstávok pokrývajú uverejňované informácie všetky mestá a obce v pôsobnosti Veolie.                                                                                      (veolia)
Pri obnove Kostola sv. Kozmu a Damiána sa našli základy najstaršej známej cirkevnej stavby v Dúbravke
K neodmysliteľným dominantám starej Dúbravky patrí rímskokatolícky barokový kostol zasvätený patrónom lekárov, medikov a farmaceutov, sv. Kozmovi a Damiánovi. Do ich kompetencie tak patrila aj ochrana proti čiernej smrti – moru. Postavili ho v prvej tretine 18. storočia na dominantnom ostrohu vybiehajúcom z  tzv. Devínskych Karpát (masív Devínskej Kobyly) ako filiálny kostol Devínskej farnosti,  v nadmorskej výške okolo 280 m n. m. (úroveň dlážky kostola). Vypínal sa tak nad ulicami blízkej obce takmer o 30 m. Tie museli veriaci prekonávať buď po monumentálnom schodisku alebo ceste, ktorá vedie aj k prikostolnému cintorínu. Nazrime do dejín tohto tajuplného miesta.
Kostol na strategickom mieste
Strategickou polohou, ktorá kontrolovala severné vyústenie Lamačského zlomu do Záhorskej nížiny, zvýraznenou ohraničením dvomi údoliami, pripomína stredoveké kostoly z čias len postupne sa presadzujúceho kresťanstva v Uhorskom kráľovstve. Vtedy sa nové cirkevné stavby, pre vysoké finančné nároky potrebné na ich výstavbu a prevádzku, stavali za spoluúčasti viacerých osád či dedín na dominantných miestach tak, aby prístup k nim bol pre všetkých farníkov prijateľný ako časovo tak aj fyzicky. 

Predchodca dnešného kostola
Podľa kanonickej vizitácie z roku 1634 sa na mieste dnešného chrámu spomína jeho predchodca. Ten mali postaviť len krátko predtým, pričom bol vtedy aspoň sčasti zaklenutý a prekrytý slamou. Vo vnútri sa nachádzal jediný oltár. Podľa vizitácie z druhej polovice 17. storočia však už bola stavba veľmi poškodená, pravdepodobne zápasila so statickými poruchami spôsobenými zložitým geologickým podložím. Vtedy už boli v interiéri dva oltáre, ku ktorým v r. 1701 pribudol tretí. Pretože starší kostol zrejme nemal vežu, dva veľké zvony boli zavesené v samostatnej zvonici.
Problémy so statikou
Problémy so statikou a zo svahov stekajúcou vodou sa nevyhli ani barokovej novostavbe, ktorá si v rokoch 1983 až 1991 vyžiadala výraznú rekonštrukciu a pamiatkovú obnovu sprevádzanú zásahmi do pôvodného terénu. Tie napokon po nálezoch kostrových hrobov a zvyškov staršej architektúry v lodi barokového kostola vyvolali v rokoch 1990 a 1991 archeologický výskum, ktorým bol poverený Karol Prášek, vtedy pracovník Archeologického múzea SNM v Bratislave.  
Hroby s  ľudskými pozostatkami v spráchnivených zvyškoch drevených rakiev vytvárali viac či menej pravidelné rady. Samotné pohreby boli orientované tak, aby pohľad zosnulých smeroval na východ, teda k vychádzajúcemu Slnku. V duchu kresťanských tradícií sa v nich našli iba železné klince z rakiev, bez akýchkoľvek iných príloh. S výnimkou jedného všetky patrili k staršiemu cintorínu, na ktorom vyrástol dnešný barokový kostol. 

Prekvapujúci nález
Najzaujímavejším nálezom však boli stopy z kameňa vymurovanej stavby, ktorej zvyšky sa podarilo zachytiť pod východnou časťou súčasnej lode, k nej priliehajúcou sakristiou i vo voľnom teréne na juh od vstupu do barokového kostola. Boli to základy a časť nadzemného muriva jednoduchého pozdĺžneho jednoloďového kostolíka orientovaného tak, aby jeho nepravidelná apsida s oltárom smerovala na východ.  Dĺžka stavby bola 16 a šírka 8 m, teda v pomere 1:2. Celkovo sa podarilo odkryť väčšiu časť severného a asi polovicu južného múru, kus západnej steny a veľkú časť polkruhovej apsidy. Samotný kostolík, predtým ako ho zbúrali, niekoľkokrát prestavali, respektíve upravili. Obvodové múry sú súčasťou prvej najstaršej stavebnej fázy.  Postavili ich z neopracovaných lomových kameňov spájaných svetlou pevnou maltou s bohato zastúpeným vápenným pojivom. Neskôr, zrejme zo statických dôvodov, museli stavbu zosilniť kamennými opornými piliermi z vonkajšej strany apsidy. Do dnešných čias sa zachovali zvyšky dvoch, pôvodne podľa ich rozloženia  však zrejme boli tri. 
Posuny podložia si vyžiadali aj zosilnenie vnútorného severozápadného nárožia lode pilierom vymurovaným zo zmesi kameňa a tehál. V tom istom rohu sa dali rozoznať aj dve vrstvy farebnej výmaľovky. Staršia bola svetlá, mladšia žltej a hnedej farby pokrývala už aj tehlovo-kamenný pilier. Prípadnú kryptu či iný druh pohrebu v priestore staršieho kostola, podobne ako dlážku alebo základy oltára rsp. oltárov, sa v pôvodnom kostole nepodarilo objaviť.

Ako určiť vek? 
Pretože sa pri výskume nenašli žiadne sprievodné nálezy, ktoré by umožnili časové zaradenie staršej cirkevnej stavby, možno sa opierať pri jej datovaní len o tvar pôdorysu. Polkruhová apsida bez odsadenia od hlavnej lode je v našich podmienkach charakteristická pre románsky stavebný sloh, ale objavuje sa už aj pred týmto obdobím. Podľa hrúbky muriva, veľkosti stavby, nepravidelnosti apsidy, neveľkej hrúbky pôvodných múrov a pod. možno uvažovať o odľahčenej, pravdepodobne nižšej stavbe s nevyriešenou otázkou prípadnej vstavanej (drevenej) veže. Tú podľa kanonických vizitácií aspoň v neskoršom období zastupovala samostatná drevená zvonica. Pôdorys, predovšetkým jeho východný uzáver umožňujú pôvodný kostolík zaradiť do obdobia od 11. do polovice 13. stor. 

Živé patrocínium
Patrocínium sv. Kozmu a Damiána, ktoré môže byť pôvodné, patrí k  starším na našom území a používalo sa najneskôr od 11. stor., ale kostoly s touto dedikáciou  vyrastali aj neskôr. V každom prípade je však kostolík starší, ako prvé známe písomné správy o samostatnej obci Dúbravka (1573, resp. 1574), ktoré sa viažu k dosídľovaniu územia pod Malými Karpatmi chorvátskymi kolonistami ustupujúcimi na dnešné juhozápadné Slovensko zo svojej pôvodnej vlasti pred tureckou expanziou. Tí pravdepodobne prišli na územie staršej, v minulosti vyľudnenej obce s dominantou stále stojaceho, aj keď pravdepodobne spustnutého kostolíka s priľahlým cintorínom. Istotne neprišli do celkom ľudoprázdnej krajiny, preto mohli prevziať aj pôvodné patrocínium, ktoré bolo stále živé. 
Umiestnením na výraznej vyvýšenine a   jednoduchým, stavebne nenáročným tvarom je kostolík v Dúbravke zrejme blízky dnes už tiež zaniknutej cirkevnej architektúre v Lamačskom zlome, kde najneskôr v  druhej polovici 13. storočia  postavili nad dnešnou Dúbravskou cestou v areáli Slovenskej akadémie vied kostolík zasvätený sv. Margite Antiochijskej. Ten slúžil obyvateľom dvoch blízkych obcí Blumenau (predchodca dnešného Lamača) a Sellendorf, prípadne ľuďom z miestnych vydrických mlynov. 

Dve zaniknuté obce
Obidve obce vznikli na území, ktoré po vyľudnení po tatárskom vpáde (1241/42) získal bratislavský richtár Jakub. Pre rôzne majetkové spory sa stali objektom záujmu dobových písomností a preto vieme, že sa postupne dostali do majetku mesta a napokon po devastácii spôsobenej v 15. storočí husitskými vojskami, ich pohrobkami Bratríkmi a počas nasledujúcej feudálnej anarchie zanikli, a to ešte pred ťažením vojsk sultána Sülejmana na Viedeň v r. 1529. 
Aj na území Lamača sa neskôr usadili Chorváti a istý čas po oprave využívali aj kostolík sv. Margity, ktorý sa dokonca stal pútnickým miestom. Napokon si však priamo v obci postavili nový svätostánok a starší postupne upadol do zabudnutia, aby sa postupne menil na ruinu a napokon celkom zanikol. 

Osud pôvodnej Dúbravky
Pôvodná Dúbravka, ako súčasť devínskeho panstva azda mala podobný osud. Pretože sa však nestala súčasťou dejín mesta Bratislava a rôznych majetkových sporov, nedostala sa ani do dnes známych písomných prameňov. Istotne však v jej katastri, možno aj na niekoľkých miestach, stáli obydlia tunajších farníkov. Ich polohu či dokonca štruktúru však môže odhaliť len náhodný nález počas intenzívnej modernej výstavby. 
V blízkosti pôvodného kostolíka sv. Kozmu a Damiána, asi osem metrov od jeho sanktuária stojí kaplnka Panny Márie Sedembolestnej, postavená v ranorenesančnom stavebnom slohu. Je to jednopriestorová stavba s polygonálnym, na východ obráteným uzáverom, údajne opäť stojaca na staršom základe. Azda aj ona istý čas plnila funkciu farského alebo filiálneho kostolíka. Jej vstup dnes tvorí kamenný lomený oblúk, ktorý zrejme pochádza z niektorej staršej stavby. Nemožno vylúčiť, že pôvodne bol súčasťou kostolíka sv. Kozmu a Damiána, kde sa pôvodný portál nezachoval. Pripomína totiž vstup do ruiny kostola sv. Margity Antiochijskej na dnešnej Patrónke zobrazený na jednej z  máp chotára Bratislavy z druhej polovice 18. storočia.
Zdeněk Farkaš, Karol Prášek
Po kom sú pomenované naše ulice
Začal ako nadrealista, časom  sa z neho stal socrealista
MICHAL POVAŽAN, (8. 9. 1913 Dubové, okr. Martin  – 9. 11. 1952 Bratislava)
Pochádzal z rodiny maloroľníka. Štúdiá absolvoval na gymnáziu v Kremnici a v Martine, kde roku 1934 zmaturoval. Začal študovať na Lekárskej fakulte v Bratislave, ale odtiaľ prešiel na Filozofickú fakultu, kde však štúdiá nedokončil. Roku 1934 založil vydavateľstvo Zenit, v ktorom vychá-
dzali nadrealistické diela a preklady modernej svetovej literatúry. 
V roku 1944 sa zúčastnil Slovenského národného povstania a písal do povstaleckej Pravdy. Po roku 1945 sa stal vedúcim filmového odboru Povereníctva informácií a v roku 1947-49 bol riaditeľom novozaloženého vydavateľstva Tatran. 
Začiatkom 50-tych rokov ochorel, liečil sa v Bratislave a Tatrách, ale chorobe nakoniec podľahol.
Do literatúry vstúpil Považan v polovici 30-tych rokov ako kritik ľavicovej orientácie a širokej palety záujmov. V polovici 30-tych rokov sa priklonil k surrealizmu a stal sa jeho vedúcim slovenským kritikom. V tomto smere rozvinul bohatú publikačnú činnosť napr. v statiach Nadrealizmus v slovenskej poézii (1939), Vývinové zaradenie nadrealistickej poézie (1942) a pod. Okrem toho mimoriadnu pozornosť venoval najmä osvetľovaniu špecifického charakteru romantickej poézie Janka Kráľa.
Hoci ťažisko Považanovej kritickej činnosti spočívalo v oblasti modernej slovenskej poézie, pozornosť venoval aj súčasnej próze. 
Po oslobodení roku 1945 sa zamýšľal nad ďalším osudom avantgardného prúdu slovenskej poézie a v intenciách požiadaviek doby začal klásť dôraz na ideovú stránku umenia. Zložitý vývin slovenskej kultúry začiatkom 50-tych rokov poznačil však i jeho myslenie a privádzal ho k určitým zjednodušeniam, ktoré sa zračia aj v knižnom výbere statí Z literárnych štúdií a článkov z roku 1953. Obsiahly výber z jeho diela vyšiel pod názvom Novými cestami v roku 1963.
V rámci nadrealistického hnutia na Slovensku bol Považan uznávaným vodcom a organizátorom všetkých významných podujatí. Sem možno zaradiť vydávanie zborníkov Sen a skutočnosť (1940), Vo dne a v noci (1941), Pozdrav (1942). Spolu s M. Bakošom a I. Hrušovským bol iniciátorom založenia teoretického združenia Vedecká syntéza.
Kveta Slyšková
Seriál: Mapujeme zmeny. Oblasť – kultúra
Spred domu kultúry počuť hudbu, v priestore stoja stánky, vo vzduchu sa miešajú vône, na priľahlej lúke súťažia deti.  Orchester pod holým nebom uprostred sídliska, detské divadielko v amfiteátri, country skupina v letný podvečer. Cieľ, aby si každý našiel to svoje, vyšiel von, strávil na podujatí čas s priateľmi, spoznal susedov, Dúbravčanov.  
V marcovom čísle sme sa prvýkrát obzreli za uplynulými tromi rokmi. Bilancovali sme oblasť sociálnu, po nej životné prostredie, dnes sa pristavíme pri tom, čo nám robí radosť.  Zaspievať si s Emou Drobnou, zatancovať s Klnkou alebo Školou Breaku, posedieť pri cimbalovke či zamyslieť aj pobaviť sa pri divadle.
Dúbravské noviny sa pristavili pri kultúre. Čo sa v jej organizovaní menilo? Prečo zanikla príspevková organizácia Dom kultúry a čo sa plánuje na septembrových hodoch?
Navštívili sme Dom kultúry Dúbravka, pýtali sme sa predsedu Komisie kultúry aj správcu Dúbravského múzea.
Zefektívniť organizovanie akcií pre verejnosť, zlepšiť hospodárenie kultúrneho domu a najmä dopriať Dúbravčanom atraktívnejšiu ponuku na trávenie voľného času v rámci mestskej časti. S takým cieľom vypísalo vedenie Dúbravky konkurz na 
riaditeľa Domu kultúry Dúbravka a navrhlo zrušiť Dom kultúry ako príspevkovú organizáciu.
„Výberové konanie sme sľubovali už pred voľbami, všetky vedúce pozície oddelení úradu sme obsadzovali konkurzmi, preto prišlo aj k zmene vo vedení kultúrneho domu,“ vysvetlil starosta Martin Zaťovič. 
Po dvoch kolách konkurzov, výbere nezávislej poroty zloženej z odborníkov z rôznych oblastí kultúrneho života a po schválení miestnymi poslancami sa začiatkom roku 2016 stal novým riaditeľom kultúrneho domu Peter Varga. Naplno začal v dome kultúry pôsobiť od marca 2016.
Do konkurzu a zmeny totiž fungovala organizácia kultúry v Dúbravke v dvoch líniách a často chaoticky. Prvá v rámci miestneho úradu na oddelení kultúry, školstva a športu a projektových činností, druhú líniu predstavovala príspevková organizácia, ktorá organizuje kultúru v rámci Domu kultúry Dúbravka.

Organizovanie, stretávanie, papierovanie
„Žil som a žijem v Dúbravke, tak som kultúru a podujatia samozrejme sledoval už dlhšie. Vedel som, že dom kultúry potrebuje doplniť a oživiť podujatia pre všetky vekové kategórie, a že sa určite okrem rekonštrukcie potrebujem oboznámiť s personálom zariadenia, ich prácou a vytvoriť akčný a tvorivý  pracovný tím,“ hodnotí dnes riaditeľ Peter Varga svoje začiatky a motivácie. Hovorí, že na práci ho baví predovšetkým organizácia podujatí. Ako riaditeľ vedie kultúrny dom už viac než dva roky.  
„Myslím si , že je to určite viac o práci s ľuďmi, pri plánovaní podujatí oslovujeme umelcov,  umelecké agentúry, občianske združenia a rokujeme o vzájomne výhodných podmienkach, rôznorodosti podujatí a atraktivite ponúkaných programov pre rôzne vekové kategórie obyvateľov Dúbravky. Absolvujeme množstvo stretnutí a vzájomných rokovaní a snažíme sa dohodnúť čo najkvalitnejšie podujatia, nakoľko je potrebné sa stretávať a udržiavať dobré vzťahy s umelcami, s ktorými spolupracujeme. Často zohráva veľmi dôležitú úlohu práve propagácia podujatia. Papierovanie nám ide ľahšie vďaka spolupráci s oddeleniami miestneho úradu. Dom kultúry ma prekvapil hlavne po technickej stránke, čo všetko je potrebné opraviť a zabezpečiť k tomu, aby mohol vôbec bezpečne fungovať.“   

Rekonštrukcia, brzdy a postupy
Peter Varga prezrádza, že k jeho snom patrí modernizácia a rekonštrukcia  kultúrneho domu. „Okrem toho by som chcel do kultúrneho domu prilákať viac mladých a vylákať ich z obchodných centier. Naším zámerom je ponúkať nielen zaujímavé a kvalitné umelecké a kultúrne podujatia, ale umožniť  mládeži aj športové vyžitie. Prezradím, že plánujeme aj novinku ako športovec roka a aj ďalšie športové podujatia.“
V súvislosti s kultúrnym domom plánuje Dúbravka aj jeho postupnú rekonštrukciu.  V  decembri 2015 sa podarilo mestskej časti získať objekt do svojej správy.  V marci roku 2017 vypísala mestská časť verejnú anonymnú jednokolovú architektonickú súťaž na riešenie „Rekonštrukcie a dostavby objektu Domu kultúry Dúbravka”. 
Cieľom bolo revitalizovať centrum mestskej časti Bratislava – Dúbravka projektom, ktorý by mal výrazne zlepšiť kvalitu v oblasti občianskej vybavenosti i celkový výraz mestskej triedy Saratovskej ulice, ktorá tvorí dopravnú a kompozičnú os Dúbravky. 
„Účelom súťaže bolo vyhľadať optimálne riešenie verejných priestorov v kontexte stavby v centrálnom území mestskej časti, vytvorenie plnohodnotného mestského prostredia s námestím a s doplnením jeho funkcií, vznik verejných a poloverejných priestorov a zelených plôch v rozvojovej osi Dúbravky ako podklad pre rokovanie s víťazným uchádzačom o zadaní zákazky,“ priblížil Pavel Gašparovič, vedúci Oddelenia územného rozvoja a životného prostredia miestneho úradu Dúbravka a predseda poroty.
Na základe hodnotenia odbornej poroty z 24. apríla 2017 a experta poroty, autora pôvodnej stavby domu kultúry Ing.arch. Imricha Ehrenbergera, sa víťazom architektonickej súťaže stal  návrh Mgr. Arch. Miroslava Vrábela. 
Víťazný návrh skončil na prvom mieste u všetkých hodnotiteľov.  „Pozitívne je prepojenie komerčných priestorov s námestím. Vybudovanie – usporiadanie námestia pre účely konania trhov. Ako jediný invenčne rieši perspektívne využitie plochy strechy. Pozitívom je využitie spoločného priestoru s presvetlením a umiestnením výťahu, jednoduchá prevádzková štruktúra objektu,“ hodnotila porota.
V súčasnosti prebieha obstaranie projektovej dokumentácie - podlimitná zákazka, stále však prebieha kontrola z Úradu pre verejné obstarávanie. Mestská časť bola požiadaná o doplnenie dokladov, následné úrad vydá stanovisko k záverom kontroly.
Dom kultúry v Dúbravke začal slúžiť na jeseň v roku 1986. Dôvodom vyhlásenia architektonickej súťaže bol súčasný stav objektu, jeho technické a funkčné zostarnutie. Ročne vkladá mestská časť do kultúrneho domu 250 až 300-tisíc eur, zrekonštruovaním, zateplením kultúrneho domu a presťahovaním viacerých budov miestneho úradu pod jednu strechu vie ušetriť na energiách a splácať úver.
Lucia Marcinátová
Udalosti troch rokov a nové podujatia
■  Dúbravské hody
■  Farmárske trhy pred Domom kultúry Dúbravka
■  Veľkonočný jarmok, Vianoč-
né trhy
■  Festival seniorských speváckych súborov
■  Športové podujatie pre seniorov  - ping-pongový turnaj, bowling liga, športové hry
■  Október fest
■  Kultúrne leto s každotýždňovým programom
■ V spolupráci s Projektom Život – Zóna bez peňazí, Veľkonočný jarmok
■ Obnova tradície Čerešňového juniálesu
■  NAJ pes Dúbravky
■  Šarkaniáda
■ Detské divadielka, diskotéky, divadielka, krúžkobranie
■ Dúbravské múzeum
- výstava starých fotografií Dúbravky a expozícia od najstarších dejín Dúbravky a jej okolia až po dnešok
- mnohé podujatia: Noc múzeí, Remeselný dvor, Klobáskový festival 
■ Denný umelecko-remeselný tábor ÚLET
Pripravuje sa štvrtý ročník letného tábora, každé leto sa táborov zúčastňuje takmer stovka detí vo veku 7 – 15 rokov, za tri roky ich tak bolo  vyše tristo.
Dúbravské hody sú trojdňový maratón
Pre niekoho koncert s priateľmi, pre iného predstavenie s deťmi, cigánska, burčiak, hodiny či deň zábavy. Pre organizátorov nie deň, dva, ale trojdňový nonstop maratón a mesiace príprav. Najväčšie dúbravské kultúrno-spoločenské podujatie Dúbravské hody sa začína rodiť skoro hneď, ako jedny hody skončia.  Mestská časť pri organizácii spolupracuje s externou agentúrou a združeniami.
„Pri príprave Dúbravských hodov začíname v dostatočnom predstihu, aby sme zabezpečili veľké mená - headlinerov,“  približuje organizáciu hodov Peter Varga, riaditeľ Domu kultúry Dúbravka.  
Dúbravské hody sú pre organizátorov náročné tým, že treba riešiť viac pódií a programov súčasne. Hlavné pódium stojí pri Dome kultúry Dúbravka, komornejšie na Žatevnej v starej Dúbravke, tretí sektor bol vlani v Parku na  Pekníkovej.
Tento rok organizátori zvažujú, že tretí sektor dostane priestor v záhrade miestneho úradu na Žatevnej, aby bol blízko k programu a pódiu.
Za posledné tri roky sa program rozšíril a prebieha viac dní. Do roku 2014 bol program pred domom kultúry len v sobotu.  V súčasnosti prebieha na hlavnom pódiu pred kultúrnym domom od piatku do nedele, na Žatevnej od soboty.  Výber účinkujúcich ladia organizátori tak, aby si na hodoch každý našiel to svoje, rôzne hudobné žánre, divadielka a aj sprievodné podujatia pre divákov rôzneho veku.

Organizácia
Bežný návštevník ani netuší, čo sa všetko skrýva za výsledkom. Od zostavenia programu cez komunikáciu s účinkujúcimi, zmluvy, technické zabezpečenie, stavba pódií, zvukové skúšky až po samotnú realizáciu koncertu.
„Priznám sa, že akcia je náročná, sme v pohotovosti, od piatku do nedele fungujeme nonstop,“ hovorí Peter Varga.
V rámci organizácie, technického zabezpečenia a s cieľom skvalitniť program na hlavnom pódiu spolupracuje mestská časť s externými agentúrami, ktoré vyberá podľa postupov a stanovených predpisov.  
„Vystúpenia umelcov sa nenakupujú na elektronickej aukcii ako kancelársky papier alebo čistiace prostriedky, ale dohadujú sa priamo s agentúrami, ktoré konkrétneho umelca zastupujú a ponúknu ho organizátorovi,“ upresňuje výber prednosta miestneho úrad Rastislav Bagar.  „Neexistuje niečo také ako aukcia vystúpenia hudobnej skupiny alebo získanie troch nezávislých ponúk na ich vystúpenie. To platí len pri nákupe bežných tovarov a služieb, čo vystúpenie umelcov určite nie je. Akákoľvek agentúra tak môže prísť do Dúbravky a ponúknuť kvalitný program za rozumnú cenu. Na jednej kultúrnej akcii sa môže spolupodieľať aj viac agentúr a združení.“
Umelecké vystúpenia a technické zabezpečenie hodov v Dúbravke  sú v ostatných troch rokoch takmer celé kryté sponzorskými príspevkami a výberom poplatku za predajné miesta.

Tento rok Tublatanka 
Príprava septembrových hodov sa už začala. Riaditeľ domu kultúry prezradil aj jedného z headlinerov. 
„Na hody plánujeme Tublatanku a ďalšie prekvapenia, ktoré zverejníme postupne a neskôr,  rokujeme aj s ďalšími umelcami,“ vraví Peter Varga. „Za posledné roky by som spomenul skupiny Hex, Polemic, Desmod, Gladiátor, Kochanski, Medial Banana a známych superstaristov – Ema Drobná, Dominika Mirgová, Peter Cmorík,  Peter Bažík, Samo Tomeček či Martin Harich, Robo Mikla, pre seniorov napríklad Gizka Oňová a Marcela Leiferová, Marcela Molnárová.“
Dúbravské hody  sa tradične konajú okolo sviatku Kozmu a Damiána a tradične sú očakávané a navštevované. Podľa sviatku svätých, patrónov Kostola sv. Kozmu a Damiána, prebiehajú každoročne cez víkend po 20. septembri. Tento rok to nebude inak a Dúbravka na hody pozýva od 21. do 23. septembra.
Podobne ako predchádzajúce tri ročníky vsadila mestská časť Bratislava Dúbravka nielen na zvučné mená v programe, ale najmä na rôznorodosť a pestrosť, aby si v programe, každý našiel to svoje.  Koncerty pre mladých, divadielka a zábava pre najmenších, hudba a tanec pre seniorov, hovorené slovo, súťaže. 
(red)
Deti ulietajú počas prázdnin do sveta umenia
Mestská časť Bratislava-Dúbravka chystá počas letných prázdnin už štvrtý ročník denného umelecko-remeselného tábora ÚLET.  Organizuje ho Ľubo Navrátil, správca Dúbravského múzea a prebieha v priestoroch komunitného Centra rodiny na Bazovského.
„Naše letné tábory sú už tradične zamerané na umelecké remeslá a umeleckú tvorivosť,“ prezrádza koordinátor Ľubo Navrátil. „Usilujeme sa deti viesť k poznávaniu rôznych materiálov a ku kreatívnemu uvažovaniu. 
Počas fungovania táborov sa ukázalo, že populárne a atraktívne pre deti je napríklad pletenie košíkov a drôtovanie, výroba šperkov či mandaly sypané z farebných pieskov. „Súčasná generácia detí z pochopiteľných dôvodov nemá toľko možností stretnúť sa s remeslom, ako sme mali napríklad my. To však neznamená, že by boli menej šikovné. Je až neuveriteľné, ako rýchlo sa dokážu naučiť jednotlivé postupy, ako si dokážu osvojiť techniky. Spočiatku ich motivujeme tým, že si vyrábajú predmety, ktoré sú menej náročné na čas a napriek tomu efektné. Napríklad šperky z korálkov, náramky, indiánske lapače snov, maľujeme obrazy takzvanou guličkovou technikou. Neskôr prechádzajú aj na činnosti, ktoré trvajú trebárs aj celý deň. Okrem tvorby a remesiel deti z tábora spoznávajú aj múzea, Vodárenské múzeum so záhradou či Dúbravské múzeum. Z detí postupne vzniká komunita, niektoré chodievajú prázdninovať do ÚLETu už pravidelne, niekoľko rokov po sebe.
Umelecký letný tábor sa tento rok koná v piatich týždňových turnusoch od 16. júla do 17. augusta. V poplatku 60 eur je poistenie dieťaťa, obedy, pitný režim, materiál, cestovné a lektori. Počet miest v turnusoch je obmedzený na maximálne 20 detí. Ak máte záujem prihlásiť dieťa, stačí poslať mail na: navratil@dubravka.sk s menom a údajmi dieťaťa. Platí sa na mieste v Komunitnom centre na Bazovského 6 pri nástupe dieťaťa. Ľubo Navrátil 0918 422 806.                                  
(lum)
V múzeu si môžete ohmatať mamuta i prabizóna
Skameneliny, sekery staré fotografie, náradie a náčinie. Dúbravské múzeum stojí na ulici Pod záhradami, otvára na požiadanie, po dohode aj cez víkend. Nazreli sme dnu a opýtali sa jeho správcu Ľuba Navrátila, čo sa v ňom za posledné roky zmenilo a čo ponúka.
Možno ani mnohí Dúbravčania neboli v Dúbravskom múzeu. Kde ho možno nájsť, kedy sa dá pozrieť a ako je otvorené?
Dúbravské  múzeum sa nachádza na ulici Pod záhradami 39. Pozrieť si ho možno po telefonickej alebo mailovej dohode ktorýkoľvek deň v čase od 8.00 do 16.00, ale vieme sa prispôsobiť aj inej požiadavke. Mali sme už skupiny, ktoré navštívili múzeum v sobotu alebo cez sviatky. Okrem toho mávame pravidelné dni otvorených dverí, spojené s umelecko-remeselnými dielňami a ochutnávkou tradičných špecialít. Najbližšie sa takéto podujatie bude konať 1. mája od 10.00 do 15.00.

Vráťme sa k samotnému múzeu. Čo si v ňom možno pozrieť? 
Múzeum ponúka expozície od najstarších dejín Dúbravky a jej okolia až po dnešok. Návštevníci si môžu pozrieť stovky skamenelín od prvohôr až po štvrtohory, z toho niektoré celkom unikátne. Dozvedia sa, že Devínska Kobyla bola pred miliónmi rokov ostrovom, ktorý obklopovalo more, že najstarší známy predok tuleňa pochádza práve z vrstiev zo Štokeravskej vápenky. Pozrieť sa v múzeu tiež dá vývoj sekier od kamenných, cez medené a bronzové až po železné – bojové aj pracovné. K tomu výstava starých fotografií, ktorá dokumentuje život v Dúbravke v 20. storočí a expozícia domáceho a poľného náradia prezentuje prácu a fortieľ našich predkov. 

Zmenilo sa múzeum počas posledných troch rokov? Aké sú novinky?
Čo sa týka expozícií, zmena bola pomerne rozsiahla hlavne preto, že v rámci Slovenska prebiehala digitalizácia múzejných exponátov, takže predmety, ktoré sme mali dlhodobo zapožičané z mestského múzea museli byť vrátené práve kvôli digitalizácii. Týkalo sa to asi polovice predmetov, navyše, proces prebiehal postupne, takže zbierka sa stále „prerieďovala“ a nebolo možné ustáliť jednotlivé expozície. Z tohto dôvodu sme sa rozhodli, že budeme vystavovať len také exponáty, ktoré v múzeu môžu ostať dlhodobo. Vznikli tak štyri expozície, ktoré stále dopĺňame. Počas troch rokov sme múzeum vybavili jednotnými sklenenými vitrínkami a osvetlením. V súčasnosti prebieha evidencia nových predmetov. Okrem toho sa usilujeme v spolupráci s paleontológom Štefanom Meszárosom, historikom Jozefom Klačkom a archeológom Zdenkom Farkašom aj  o istý výskum. 

Výskum, to znie zaujímavo, môžete ho priblížiť?
Samozrejme, pod výskumom si nepredstavujte nejaké archeologické vykopávky. Skôr ide o to, že vy-
hľadávame odborníkov z rôznych oblastí (paleontológia, archeológia, história, národopis a pod.), ktorí sa v rámci svojho odboru Dúbravkou nejako, trebárs aj okrajovo, zaoberali. Usilujeme sa tieto informácie sústrediť a zaznamenať, prípadne publikovať na facebookovej stránke múzea alebo v Dúbravských novinách. 
Okrem toho digitalizujeme fotografie a písomnosti, ktoré múzeum vlastní, prípadne ktoré prinášajú Dúbravčania. Ja osobne sa domnievam, že by bol veľmi zaujímavý výskum “predchorvátskej” Dúbravky, napríklad o pôvodnom kostole najneskôr z 13. storočia, ktorého základy ležia pod súčasným Kostolom sv. Kozmu a Damiána,  píšu práve v tomto čísle novín na 14. a 15. strane Z. Farkaš a K. Prášek. 
Mne sa nedávno podarilo objaviť zmienku o Dúbravke z roku 1374, kde sa hovorí, že kráľ Karol I. urobil výnimku, aby rodina istého Béra Dúbravského (Hidegkuti), ktorý umrel hrdinskou smrťou v sedmohradskom ťažení, mohla jeho vnukovi darovať polovicu svojich dúbravských majetkov. Keby sa dokázalo, že naozaj ide  o našu Dúbravku, bolo by to zaujímavé, lebo by sme jej vznik posunuli presne o dvesto rokov skôr. 
Múzeum sa hlavne fotografiami a textami aktuálne podieľa aj na novej chystanej monografii o Dúbravke od J. Hradského, ktorá má vyjsť vo vydavateľstve Marenčin ešte tento rok. 

Ak môžeme bilancovať   –  ktoré výstavy sa podarilo počas troch rokov zorganizovať a ktorá z výstav mala najväčší úspech? Prekvapilo vás to?
Veľkej obľube, hlavne u detí sa teší expozícia pravekých skamenelín, kde si deti, na rozdiel od iných múzeí, môžu aj fyzicky ohmatať skamenelú čeľusť mamuta či lebku prabizóna. U staršej generácie mala veľký úspech  výstava Dúbravka na starých fotografiách, kde sme nechali vyhotoviť zväčšeniny starých fotografií, ktoré uchovávame v digitálnej podobe. Takisto ich zaujíma výstava predmetov dokumentujúcich niekdajší život Dúbravky, pretože si tie predmety z detstva pamätajú. Ale veľmi slušnú odozvu mala napríklad aj výstava vyrezávaných betlehemov pred Vianocami, kde vystavovali rezbári z rôznych kútov Slovrenska. 
Zorganizovali sme aj výstavu Aktovka Vinca Šikulu a v rámci Umeleckého letného tábora priamo používame niektoré exponáty v praxi, napríklad oberučný nôž, či strúhaciu stolicu, zvanú aj dedko či koník.  

Vieme, že Dúbravské múzeum sa otvára ľuďom aj akciami, podujatiami. Ktoré ste tu počas troch rokov zorganizovali, o ktoré mali ľudia záujem a kde vás naopak prekvapilo, že ľudia neprišli?
Súčasťou filozofie tvorby expozícií je aj moment interaktivity, teda, že niektoré veci si ľudia môžu aj vyskúšať. Preto organizujeme dielne tradičných ľudových remesiel ako pletenie košíkov, drôtovanie, drevorezba a podobne. Takisto organizujeme každo-
ročne Noc múzeí, keď vybrané deti zo všetkých dúbravských škôl strávia v múzeu noc. Veľký úspech máva aj klobásový festival alebo tradičná zabíjačka. Tu sa musím priznať, pre veľký záujem  narážame aj na kapacitné možnosti. Svojho času sme organizovali aj stretnutia so spisovateľmi, práve tam však prekvapila nízka účasť. Naopak, veľkej obľube sa teší vedomostný kvíz pre seniorov, ktorý je zameraný na dejiny Dúbravky.

Kto k vám najčastejšie do múzea chodieva? Čo najviac zaujíma návštevníkov?
Najčastejšími návštevníkmi sú deti z dúbravských škôl a škôlok. Chodia väčšinou celé triedy z rôznych ročníkov, od najmenších po gymnazistov. Jednotlivým kategóriám, samozrejme, prispôsobujeme aj výklad. Nuž a od toho sa odvíjajú aj otázky. Deti neveriacky vyvaľujú oči, keď im hovoríme, že tam kde stoja, bolo kedysi more a že dôkazom toho sú skameneliny morských živočíchov v dúbravských záhradách. Vo všeobecnosti si však myslím, že záujem o dejiny mestskej časti u všetkých vekových kategórií rastie. 
Okrem toho sa špeciálnymi podujatiami pri reštaurovaní predmetov usilujeme aj o zachovanie remeselných zručností a postupov, ktoré boli ešte pred sto rokmi bežné, dokonca sme už strieľali aj z vlastnoručne vyrobeného luku a gumipušky. 
Lucia Marcinátová
Predseda komisie: Aby sme za kultúrou nemuseli cestovať
„Teší ma, keď stretávam ľudí a hovoria mi, že nestíhajú na všetky dúbravské akcie ani chodiť,“ prezrádza predseda kultúrnej komisie Maroš Repík.  S poslancom sme sa obzreli za poslednými rokmi v oblasti kultúry,  hovoril o zmenách a zatraktívnení domu kultúry  a činnosti komisie.
Komisia je poradným orgánom miestneho zastupiteľstva. Čo je vašou úlohou?
Na každej komisii kontrolujeme predchádzajúce uznesenia komisie. Hodnotíme uplynulý mesiac činnosti domu kultúry a všetkých kultúrnych podujatí, ktoré prebehli. Okrem toho sa zaoberáme prípravou kultúrnych akcií nielen domu kultúry, ale všetkých v mestskej časti.

Stalo sa aj, že ste ako komisia nejaké podujatie zamietli, pripomienkovali?
Áno,  mali sme aj negatívne odporúčania. Išlo napríklad o možnosti prenájmov priestorov domu kultúry niektorým spoluobčanom, združeniam, ktoré nekorešpondujú s cieľom a smerovaním kultúrneho stánku. Diskutujeme tiež o ekonomike domu kultúry a podujatí. Zvažujeme, čo je ekonomické a čo nie pre dom kultúry. 

Ako hodnotíte vašu činnosť počas posledných troch rokov, čo sa podarilo? Kde by bolo na kultúrnom poli treba pridať?
Musím priznať, že som milo prekvapený. Keď sme totiž začali pracovať pred tromi rokmi, tak personálne obsadenie ľudí, ktorí tu boli, bolo nedostačujúce na požiadavky, ktoré som mal a na čo som bol zvyknutý aj z komerčnej sféry. Od technického zabezpečenia po obsadenie zamestnancov domu kultúry.  Potom nastali personálne zmeny, prišiel nový riaditeľ domu kultúry, noví  technici, začalo to mať spád.   Priniesli oživenie nielen na základe ich skúseností, ale aj na základe práce kultúrnej komisie. Plánovali sme tu totiž koncepciu, ponúknuť kultúrne akcie a podujatia pre všetky vekové kategórie.  Okrem českých divadiel, ktoré sem chodievali tradične, sme začali pozývať aj slovenské divadlá.  Kultúrny dom sa výrazne posunul a zlepšil aj z pohľadu technického zabezpečenia a vybavenia, úrovňou sa tak kultúrny dom zlepšil aj pre prenajímateľa, potenciálneho nájomcu, zatraktívnil sa.

Vedenie mestskej časti dalo ešte pred komunálnymi voľbami v roku 2014 sľub, vypísať konkurzy na vedúcich pracovníkov.  Spolupracovala komisia kultúry pri výberovom konaní na riaditeľa domu kultúry? 
Nie, ale ani by som do výberového konania nezasahoval. 

Myslela som skôr tú myšlienku, že kultúra v Dúbravke nebude rozbitá, ale že sa zjednotila pod hlavičkou kultúrneho domu. Mestská časť zrušila príspevkovú organizáciu dom kultúry a kultúra ako oddelenie Domu kultúry prešla pod miestny úrad. 
Myslím, že ten návrh bol už na začiatku volebného obdobia a bol taký spoločný. Vedeli sme, že s tým treba niečo spraviť. Nechali sme chvíľu priestor aj pre staré vedenie kultúry, potom sa miestny úrad pustil do zmeny personálneho obsadenia a urobil dobre. Tím v kultúrnom dome sa učí a skvalitňuje.

Prezraďte niečo z plánov do budúcnosti, čo čaká Dúbravčanov v kultúre?
V lete bude určite prebiehať kultúrne leto, v zime to zas bude jediný vianočný koncert Richarda Müllera, čo je trochu aj zásluha kultúrnej komisie.  Oslovil ma manažér kapely Richarda Müllera ohľadom priestoru pre nácvik tour s Adelou, ktoré mali.  Hneď som kontaktoval riaditeľa domu kultúry a dohodli sa. Chceme venovať spomienku Dežovi Ursínymu.

Ako  komisia prideľujete aj dotácie, ako podpora našich organizácií, ako to funguje?
Mestská časť má nejaký rozpočet, každý predseda komisie sa snaží získať pre tú svoju komisiu prostriedky, aby mohol podporiť organizácie, aktivity v danej oblasti. Ktorá organizácia, klub má záujem o dotáciu, stačí vyplniť tlačivo, doručiť ho tajomníkovi komisie. Čiže prvý krok musí spraviť žiadateľ a vypísať tlačivo, doručiť ho a každý mesiac  na komisii sa žiadosťami zaoberáme.  Celkový rozpočet kultúrnej komisie na tento účel je 5000 eur.  Forma dotácie však nemusí byť len ekonomická, tým, že máme novú techniku v rámci domu kultúry, vieme poskytnúť zvuk, technické zabezpečenie, priestory, čo je obrovská úspora času a peňazí.

Máte osobne nejaký kultúrny sen pre Dúbravku, podujatie, interpreta, ktorého by ste chceli prilákať na pódium do mestskej časti?
Smer, ktorý sa v kultúre nastavil, je, myslím, veľmi dobrý. Mnohí interpreti sú však pre nás cenovo nedostupní. Môj osobný sen je, aby som ja a ani ostatní Dúbravčania nemuseli chodiť za kultúrou do iných mestských častí. A chcel by som, aby tá kultúra nespočívala len  v tom, že ideme na koncert, zabávať sa na hodoch, kultúrnom lete, ale rozbehne sa aj komunitná kultúra. Pamätám sa ako dieťa, keď sme boli na ulici, pri fontáne v Karlovej Vsi napríklad sa stretávali mladé amatérske kapely, hrali, robili koncerty. Rád by som nechal priestor pre amatérske kapely, aby sa z tých „dúbravských“ peňazí mohli prezentovať práve dúbravské kapely, umelci.

Fungujú takzvané garážové kapely?
Samozrejme, v domácich nahrávacích „štúdiách“ je veľa začínajúcich interpretov, tvoria muziku. Sú projekty, napríklad Rocková maturita, s ktorým spolupracujeme. V Dúbravke máme amfiteáter a relatívne slušne vybavený dom kultúry, nevieme síce honorovať aktivity, ale vieme im dať priestor. Mojím snom je tiež rekonštrukcia domu kultúry.
Tá sa čiastočne začala.
Áno, niečo sa začalo, iná inštitúcia to napadla, no myšlienka je dobrá a víťazný návrh sme vysúťažili. V rámci návrhov sa riešila aj úprava priestoru pred kultúrnym domom, keďže Dúbravka nemá žiadne svoje centrum. Lebo lúka vedľa domu kultúry je stavebným pozemkom a časom o plochu prídeme.
Mojím cieľom je pokračovať v tom a aj v našliapnutí kultúry. Stretávam ľudí a hovoria mi, nestíhame na všetky tie akcie ani chodiť, a to ma teší...
Lucia Marcinátová
Kontakty
Dúbravské múzeum 
Pod záhradami 39
Ľubo Navrátil, správca 
navratil@dubravka.sk 
0918 42 806
Dom kultúry Dúbravka
Peter Varga, riaditeľ
varga@dkdubravka.sk
02/69 20 30 30
Beata Vaculová, krátkodobé a dlhodobé prenájmy, správa budovy, 
vaculova.dkd@gmail.com 
0917 859 896
Martina Borodovčáková, dramaturgia, produkcia, propagácia 
borodovcakova@dubravka.sk, 
02/60 20 30 17, 0910 910 552
Martina Buranová, dramaturgia, produkcia, propagácia
buranova@dubravka.sk
02/69 20 30 30
Anna Holešová, vstupenková pokladňa, holesova@dubravka.sk, 02/60 20 30 31
Simulovaná prvá pomoc v teréne
Dúbravské Občianske združenie Bunkre v spolupráci s Dobrovoľným hasičským zborom Bratislava - Dúbravka pozývajú na Simulovanú prvú pomoc v teréne. Konať sa bude 19. mája od 10.00 do 16.00 hodiny v Kaverna Kamzík - 6 "KK6" 
Na piatich stanovištiach budete mať možnosť vyskúšať si, naučiť sa, prípadne si zopakovať základy prvej pomoci bez pomôcok, ktoré nenosíte bežne so sebou . Simulácia bude prebiehať pod dohľadom inštruktoriek prvej pomoci, „sestričiek z  Kramárov “ a skúsených členov DHZO Dúbravka. 
Za absolvovanie daného stanovišťa získate pečiatku do preukazu účastníka. Ak získate aspoň tri pečiatky, v deň konania akcie budete mať vstup na Lanovku na Kamzíku zdarma a na Bunkri nad Klepáčom bude pre Vás pripravený skvelý “bunkrácky” guláš. 
Čakajú Vás zaujímavé prehliadky s výkladom dvoch vojenských objektov z prvej svetovej vojny v správe OZ Bunkre - Kaverna Kamzík a Bunker nad Klepáčom.
Menších aj väčších nadšencov určite poteší obhliadka veľkých vozidiel ZIL 131 a Iveco Daily 70C15 vybavených hasičskou technikou.
V prípade nevhodných poveternostných podmienok v deň konania akcie, bude podujatie zrušené.
Koncert spojil cirkvi aj rôznych umelcov
Dúbravčania mali opäť možnosť zúčastniť sa Veľkonočného koncertu v Kostole svätého Kozmu a Damiána, ktorý sa uskutočnil už tretíkrát.
Krásne jarné počasie spríjemňovalo cestu za kultúrnym zážitkom, slnko presvetľovalo cestu do starého dúbravského kostola, ktorý sa krátko pred štvrtou hodinou zaplnil do posledného miesta. Aprílová posviatočná sobota.
Po veľkonočných sviatkoch zorganizovali mestská časť Bratislava-Dúbravka, Rada seniorov v Dúbravke v spolupráci so Základnou umeleckou školou Eugena Suchoňa a miestnou katolíckou a evanjelickou cirkvou Veľkonočný koncert. V Dúbravke už tretím rokom začína písať svoju históriu.
Prvý vystúpil Evanjelický zborový spevokol pod vedením Márie Hroboňovej, po nich nasledoval spev Dúbravčana Jána Ružoviča, jeho a aj ostatných vystupujúcich už tradične sprevádzala na organe a klavíri manželka Jana Ružovičová.
Potom dostalo priestor husľové duo v kombinácii s klavírnym sprievodom v podaní pedagógov a žiačky zo Základnej umeleckej školy Eugena Suchoňa.  Skutočným zážitkom boli sólové vystúpenia a duet spevákov Slovenského národného divadla, Dúbravčana Petra Oswalda a Jána Ďurča. 
Atmosféru dotvorilli Dúbravsko-lamačský chrámový zbor pod vedením Petra Fajkusa, The Magic trio a Ervín Shönhauser či Kunz Band.  
Slávnostným slovom sa prítomným prihovorili dôstojný pán Miroslav Bederka a starosta mestskej časti Martin Zaťovič.  
Skupinový spev sa elegantne striedal a dopĺňal so spevom jednotlivcov či hrou na hudobné nástroje, vďaka čomu bol tretí ročník tohto koncertu opäť príjemným umeleckým obohatením.
Text a foto: Zuzana Morávková              
Chceš k Fragile? Potrebuješ rozsah aj zmysel pre humor
Vystúpenia vokálnej skupiny Fragile sa medzi Dúbravčanmi zakaždým tešia veľkému záujmu. Ani to, zatiaľ posledné, nebolo výnimkou. Obľúbená hudobná formácia ním dokonca podporila krásnu myšlienku.
V piatok 13. apríla sa dúbravský kultúrny dom opäť raz zaplnil do posledného miesta. Kapela Fragile v tento deň vystúpila v mestskej časti a v rámci koncertnej šnúry Narcis Tour 2018 vyjadrila solidaritu ľuďom bojujúcim s nádorovým ochorením. Ich koncerty v znamení „narcisov“ majú už tradične charitatívny rozmer. 
V Dúbravke sa predviedli v zložení Helena Krajčiová, Svetlana Rymarenko, Daniela Tomešová, Jozef Hečko, Martin Madej, Peter Lacho a samozrejme Braňo Kostka. 
A práve posledný menovaný, frontman kapely a zároveň majster vtipných momentov, ktoré k vystúpeniam Fragile neodmysliteľne patria, nám prezradil,   či nosnej téme koncertov zvyknú prispôsobovať aj repertoár piesní: 
„Myslím, že áno. Istú symboliku v repertoári možno nájsť. No ak je reč špeciálne o Narcis Tour 2018, sme radi, že týmto spôsobom vieme podporiť finančnú zbierku Deň narcisov 2018. Časť vstupného je venovaná na liečbu onkologických chorôb.“

Túžite sa stať ich členom?
Možno vám už niekedy napadlo, aké by to bolo stať sa členom tejto mega úspešnej kapely. Ako tvrdí jej zakladateľ Braňo Kostka, jednoduché to určite nie je: „Výber jednotlivých spevákov je obzvlášť náročný. Najdôležitejšie sú fyzické kritéria (smiech). Ale nie, každý člen skupiny Fragile je špičkový v danom hlasovom rozsahu, či už je reč o sopráne, tenore, alte alebo base. Musí sa stať originálnou súčiastkou nášho spoločného mechanizmu. Od vyše dvoch rokov trvajúceho turné HLASY s Richardom Müllerom sme náš tím museli rozšíriť o alternácie.“ 
Čo to v praxi znamená? „Jednu hlasovú pozíciu v kapele ovládajú dvaja rôzni speváci a tí sa na koncertoch striedajú. Aktuálne máme dvanásť stabilných členov, na javisku sa v rámci koncertu objavia vždy siedmi.“ Nestarnúci hudobník rovnako priznal, že všetkých „Fragile-istov“ spája tvrdá práca, odhodlanie, schopnosť naučiť sa vlastné pasáže v piesňach za extrémne krátky čas, taktiež láska k tomuto druhu umenia a pochopiteľne zmysel pre humor.
Rokmi ich popularita narastá
Vokálna „a capella“ Fragile pôsobí na hudobnom trhu už štrnásť rokov. Hudobná formácia, ktorá nemá problém vypredať ani bratislavské Pasienky, si uvedomuje svoju popularitu a schopnosť spôsobiť v ľuďoch doslova emocionálnu smršť. Nie sú však z nekončiaceho kolotoča vystúpení unavení? Na to má Braňo Kostka taktiež jasný odkaz: „Vystupujeme, spievame a aj improvizujeme radi, snažíme sa vystúpiť v každom kúte Slovenska. Baví nás organizovať i menšie koncerty, pretože chceme najmä spievať. Tento žáner je náročný a potrebuje cvik, ktorý vďaka koncertom máme.“ 
My preto dúfame, že pri ich ďalšom plánovaní našu mestskú časť ani potom nevynechajú.  
Danka Šoporová
Hovorilo sa o plávaní s delfínmi aj biodiverzite
V priestoroch Domu kultúry v Dúbravke zorganizovala spoločnosť Veolia prednášku pre žiakov prvého stupňa dúbravských základných škôl.
Dopoludním ich sprevádzala Katarína Linczényiová, slovenská reprezentantka vo freedivingu – nádychovom potápaní a tvár Veolie pre strednú a východnú Európu. Ústrednou témou prednášky bola ochrana a podpora biodiverzity a udržateľný rozvoj.
Katarína Linczényiová, slovenská reprezentantka vo freedivingu hovorila žiakom na prednáške o svojom detstve, prvom potápaní, ale aj o aktuálnom štúdiu a výskume. Je propagátorkou ochrany našej planéty a v  prezentácii žiakom vysvetlila, čo je to biodiverzita, ako ju môžu chrániť. Trvalo udržateľný rozvoj môžeme podľa nej definovať ako riešenie pretrvávajúcej schopnosti krajiny zachovávať život, vrátane oblastí spoločnosti, životného prostredia a hospodárstva. Pre jeho rozvoj je vzdelanie kľúčovým nástrojom. 
„Deti sa na mňa usmiali, keď som im rozprávala príbehy o plávaní s divými delfínmi a boli smutné, keď som im ukázala, že plávajú v oceáne znečistenom plastom,,“ povedala Katarína Linczényiová. „Som šťastná, že deti spolu so mnou počas prednášky snívali o našej planéte a ako sami povedali rozhodli sa používať v živote menej plastov.“
„Veríme, že žiaci si z prednášky odniesli čo najcennejšie informácie a Kataríne Linczényiovej sa chceme poďakovať za spoluprácu,“ dodala Lucia Burianová, senior manažérka pre komunikáciu a marketing spoločnosti Veolia Energia Slovensko.
Katarína Linczényiová s potápaním začala ako deväťročná a na nádych pokorila 95 metrov. Vodu miluje, a tréning freedivingu jej dáva obrovskú dávku pozitívnej psychickej energie.  Aktívne sa zapája do projektov týkajúcich sa udržateľného rozvoja a patrí k ľudom, ktorým naše životné prostredie nie je ľahostajné.  
(red)
V Dúbravke trval Deň Zeme  tri dni
Viac než štyristo Dúbravčanov sa počas aprílového víkendu pripojilo k aktivitám pri príležitosti Dňa Zeme.  Brigády prebiehali od piatku do nedele.
Na prvý pohľad rýchle pobehovanie z jednej strany na druhú, po chvíľke pozornosti však zistenie, že pobehovanie je prácou. Na rukách detí igelitové vrecká a v rukách sa im niečo mihá, vznikajú kôpky. Malí škôlkari sa s veľkou energiu pridali ku Dňu Zeme, upratovali školský dvor.
Veľkou energiou a motiváciou bol aj počet dobrovoľníkov, obyvateľov, ktorí sa tento rok zapojili.  Do víkendového upratovania v Dúbravke sa prihlásilo totiž viac než 400 obyvateľov - skupiny, jednotlivci, aj celé bytovky.
Malí, veľkí, seniori aj juniori, úradníci, poslanci, starosta aj prednosta. V Dúbravke to počas piatku 20. apríla a soboty 21. apríla žilo upratovaním, hrabaním, čistením, sadením.
V piatok išli príkladom zamestnanci miestneho úradu Dúbravka, všetky základné i materské školy aj Miestny spolok Slovenského Červeného kríža v Dúbravke.
Úradníci aj vedenie Dúbravky pracovali v Parku na Pekníkovej a v Parku Družba.
Pre všetkých Dúbravčanov bola určená víkendová výzva, pokračovať v zveľaďovaní Dúbravky celý víkend a na rôznych miestach súčasne.  Mestská časť poskytla vrecia a jednorazové gumené rukavice, zabezpečila tiež odvoz odpadu.  
Čistilo sa na Považanovej i Pekníkovej ulici, Lipského, Ožvoldíkovej, Saratovskej, Batkovej, v Centre rodiny, v lese, v predzáhradkách... najpočetnejšia skupina - zamestnancov, rodičov aj detí sa zišla v areáli Základnej školy Pri kríži. 
Výrazná bola aj brigáda a pomoc Dúbravčanov z Občianskeho združenia Späť pod stromy. Počas sobotného Dňa Zeme sa pustili do čistenia, upratovania pešej zóny pri Zdravotnom stredisku Saratov a okolia schátranej,  pomaly sa rozpadávajúcej ubytovne ministerstva vnútra. 
Presne na Deň Zeme,  v nedeľu 22. apríla, sa pridali k upratovaniu aj dúbravskí skauti Biele Delfíny, skrášľovali a čistili okolie magistrátnej ubytovne Fortuna.
Rôzny vek, sila, druh práce, cieľ však jeden - Urobiť Dúbravku krajšou. Priložili ruku k dielu, neboli ľahostajní. Ďakujeme!
Text a foto: Lucia Marcinátová
V dúbravských lesoch úraduje prírodná lekáreň
Možno nie už túto jar, no isto ako inšpirácia o rok a pozvánka do dúbravských lesov.  Jar láka von do okolia a Dúbravka má čo ponúknuť. Prejsť sa obnoveným náučným chodníkom, spoznať bunkre z prvej svetovej vojny alebo len tak kráčať, pozerať. Dnešný tip na výlet spojila Dúbravčanka Zora Boháčová aj s dobrými radami, receptmi.
Keď  sa  vyberiete  zo  starej    Dúbravky   smerom  na  Biele  skaly, takzvanou  vojenskou cestou, miniete podzemný bunker a o pár minút sa ocitnete v malej rokline. 
Ako celoroční turisti prechádzame tadiaľto zväčša bez zastávky, ale počas skorej jari sa tu rozhliadne hádam každý. 
Uchvátia stráne posiate tak dlho očakávanou jarnou zelenou farbou. Zelená,  kam až oko dohliadne. Tieto husté kobercové porasty sú nielen pastvou pre oči, ale majú blahodarné liečebné účinky. 
Reč je totiž o medveďom cesnaku. 

Prečo medvedí?
Medvedí cesnak (Allium ursinum) je zdravá  bylinka, ktorá rastie skoro na jar vo vlhších lesoch po celej Európe a v časti Ázie. 
Jeho výrazná vôňa, korenistá chuť a liečivé účinky sú známe už tisícky rokov. Je vhodná na priamu konzumáciu a samozrejme pri liečbe rôznych ochorení. 
Je obľúbenou potravou lesných zvierat, ako napríklad diviakov alebo medveďa hnedého. Zvery požierajú celé listy aj s cibuľkami. 
Prečo názov medvedí? Podľa legendy je to prvá rastlina, ktorú medveď zožerie po prebudení sa zo zimného spánku. 
Ak sa vyberiete nazbierať si túto zdravú dobrotu, nezabudnite si zobrať so sebou papierové tašky, aby sa lístky cesnaku nesparili a zachovali sa jeho dôležité živiny. Zbierajte len tie mladé lístky, majú najviac vitamínov. A pokojne si môžete zobnúť aj počas zberu, veď je to liek na všetko…
Ideálne je konzumovať cesnak v deň zberu. Má v sebe najviac živín. V chladničke vydrží ešte zopár dní a tak je dobré používať ho ako prílohu ku každému jedlu. Do polievok, nátierok, šalátov, k mäsu, tak ako petržlen alebo pažítku. Za studena si udrží najviac vitamínov.

Konzervovanie
My sme sa rozhodli si ho trochu aj zakonzervovať. Obsah jednej tašky medvedieho cesnaku sme doma opláchli vodou, na jemno nasekali a dali do malých igelitových vrecúšok do mrazničky. Takto sa dá použiť kedykoľvek.
Chlapi zase vymysleli niečo originálne. Mali so sebou vodku a tak nastrkali do fľaše listy medvedieho cesnaku. V pláne mali vyrobiť si tinktúru, ktorá sa ale musí lúhovať aspoň dva týždne. Medvedí cesnak máme v chladničke  doteraz, ale z tej tinktúry po príchode domov nezostalo nič.
Ak sa rozhodnete pre vychádzku cez tento cesnakový zelený porast, určite si zopár lístkov nazbierajte. Spojíte príjemné s užitočným a urobíte niečo pre svoje zdravie.
Medvedí cesnak je výborným prečisťovadlom. Má veľa liečivých vlastností, no k tým najhlavnejším patrí jeho detoxikačná schopnosť. 
Pomáha  pri najrôznejších žalúdočných problémoch, akými sú napríklad zápcha, plynatosť alebo chronické hnačky. 
Ľudia s  vysokým krvným tlakom by mali zaradiť medvedí cesnak do jarného jedálnička. Odporúča sa konzumovať ho aj pri liečbe srdco-
vo-cievnych ochorení.
Lieči bolestivé kŕčové žily, bolesti hlavy, migrény, ochorenia horných dýchacích ciest, astmy a posilňuje imunitu.                           
Zora Boháčová
Tinktúra
Do fľašky s bielym alkoholom nasypte nadrobno pokrájaný medvedí cesnak. Fľašku uložte vedľa zdroja tepla (kachle, radiátor…) alebo na slnko a počkajte 14 dní. Vďaka teplu sa bylina dokáže dostatočne vylúhovať a uvoľniť svoje zdraviuprospešné látky. Potom už stačí tento extrakt z medvedieho cesnaku zliať do menšej nádobky a požívať z neho denne 10 – 15 kvapiek zriedených vodou. 

Pesto
Pesto je  jeden z najlepších spôsobov, ako vyťažiť z tohto zázraku čo najviac. Listy medvedieho cesnaku umyte, osušte a rozmixujte. Pridajte soľ, citrón a olivový olej. Pridajte pomleté vlašské orechy a podľa potreby olej. Pesto skladujte v chladničke a používajte ako prílohu k jedlám.
Otcove tradičné výrobky podľa starých receptúr...
I Dúbravčania majú to šťastie nakupovať mäsové výrobky od Mäso Parížek –  rodinnej firmy špecializujúcej sa na výrobu údenin podľa receptúr zakladateľa firmy Jána Parížeka zo šesťdesiatych rokov minulého storočia.
Predáva ich tu od roku 2014 Gazdovský trh vedľa supermarketu BILLA na Saratovskej.
Mäsiarovi Jánovi Parížekovi sa síce syn nenarodil, ale s jeho martinským podnikom Mäso Parížek pokračuje dcéra Janka, dnes už so synom Jakubom a manželom Drahošom.
„U nás nájdete v skladoch mimo mäsa iba soľ a koreniny. Nemáme tu žiadne chemické kokteily na urýchlenie výroby či zvýšenie objemu produktov.“ Kým v bežnej priemyselnej veľkovýrobe je klobása po namočení do tekutého dymu vyrobená za jediný deň, u nich ju údia na dreve a následne nechávajú vyzrievať celý mesiac. A pri sušenom mäse ide dokonca až o tri mesiace.“
K najvyhlásenejším výrobkom patrí Slovenská šunka a Spišské párky. K nedávnej kauze Spišských párkov dodáva:
„Niekto tú receptúru nedodržiava, hoci pre nás je zase až príliš mäkká. Prečo v nej má byť zakotvená možnosť využívania fosfátov či kolagénových čriev? Čo to má čo robiť v spišských párkoch? My párky robíme tak ako v minulosti.“
Majiteľka Mäsa Parížek sa na rozdiel od väčších mäsokombinátov spolieha iba na domáce slovenské mäso. I keď stenčené tuzemské chovy už dávno nepokrývajú celý domáci dopyt. „My veríme výhradne domácemu mäsu, lebo viem, odkiaľ pochádza, kedy bolo porazené, že je čerstvé a nebolo ho treba prevážať na väčšie vzdialenosti.“
Gazdovský trh
Úrad: Ak dieťa nenastúpi do škôlky, nahláste to
Od septembra by mala začať fungovať materská škola na Bullovej. Pre materské školy neplatia školské obvody, dieťa tak nemusí byť prijaté do najbližšej materskej školy k bydlisku, niekedy totiž práve daná materská škola nemá kapacitné možnosti.
„Mám prihlásiť dieťa, keď bude mať tri roky veku až v januári a má vôbec šancu dostať sa do škôlky? Bude fungovať nová materská škola na Bullovej?“ 
Mnohé otázky a odpovede, téma jedna – materské školy.  Rodinné centrum Macko v spolupráci s miestnym úradom zorganizovali počas apríla debatu o materských školách.  Na otázky odpovedala Ľubica Szilasiová zo Školského úradu a medzi mamičky sa odvážil aj starosta Martin Zaťovič.  Pre deti bola k dispozícii herňa a aj dobrovoľníčky z rodinného centra.
Koncom júna
Žiadosti o prijatie dieťaťa do materskej školy na predprimárne vzdelávanie prijímali riaditeľky materských škôl v zriaďovateľskej pôsobnosti mestskej časti  Bratislava-Dúbravka 25. a 26. apríla.   O prijatí, prípadne neprijatí dieťaťa do materskej školy budú riaditeľky informovať zákonných zástupcov dieťaťa do konca júna.
Podľa zákona sa odporúča prednostne prijať do materskej školy 
päťročné deti a deti s odloženým začiatkom plnenia povinnej školskej dochádzky a deti s dodatočne odloženou povinnou školskou dochádzkou.
„Prvé tri mesiace je dieťa prijaté do materskej školy na adaptačný pobyt,“ vysvetľovala Ľubica Szilasiová. Za rok sú to možno dva či tri prípady, kedy sa dieťa neadaptuje z rôznych dôvodov. 
Rodičovská a materská dovolenka rodiča však nie je dôvodom na neprijatie dieťaťa do materskej školy.
Kritéria prijímania
Už pred dvomi rokmi začala mestská časť s kritériami pre prijímanie detí. Prioritou bolo zobrať všetky trojročné deti s trvalým pobytom v Dúbravke. Dobrou správou je, že vlani sa k 15. septembru podarilo prijať všetky dúbravské deti, ktoré do konca roka 2017 dovŕšili tri roky veku. 
„Keď sa podarí umiestniť deti, ktoré dovŕšia tri roky veku do konca roku 2018, prijme riaditeľka školy i mladšie. Preto môžu podať žiadosť aj zákonní zástupcovia, ktorých deti sú narodené v mesiaci január, február a neskôr, ktorých rodičia majú záujem, aby ich dieťa navštevovalo materskú školu,“ dodala Szilasiová.
O prijatí dieťaťa rozhoduje riaditeľka materskej školy. Vedenie Dúbravky chce prioritne dať priestor dúbravským deťom. Zaváži tiež vek dieťaťa i súrodenec v materskej škole.
Informovanie a poplatky
Rodičia, ktorých dieťa sa do materskej školy nedostane, by mali počkať do 15. septembra, či nastúpia všetky prijaté deti.  
„Môžu sa priebežne informovať o voľných kapacitách priamo v materských školách,“  radila Szilasiová. „Hneď, ako sa uvoľní miesto v materskej škole, kontaktuje riaditeľka materskej školy rodičov neprijatých detí.“
Veľkou pomocou pre vedenie materskej školy by bolo, keby rodičia, ktorých dieťa je prijaté a  do materskej školy nenastúpi, informovali o tom danú materskú školu skôr než v septembri. „Vedeli by sme tak ponúknuť miesto a oznámiť rodičom neprijatých detí už počas prázdnin,“ dodala zamestnankyňa Školského úradu.
Témou debaty boli aj peniaze.  Mesačný poplatok za pobyt dieťaťa v materskej škole je pre rodičov s trvalým pobytom v mestskej časti 25  eur.  Okrem toho sa v materskej škole platí poplatok za stravu, príspevok ZRPŠ, z ktorého sa platia školské akcie, čistiareň a iné.
„Prevádzka jednej materskej školy  ročne stojí Dúbravku okolo 200-tisíc eur,“  hovoril o nákladoch starosta Martin Zaťovič.
Žiadne školské obvody
Pre materské školy na rozdiel od základných škôl neplatia školské obvody. Dieťa tak môže byť prijaté na hociktorú materskú školu v Dúbravke, ktorej zriaďovateľom je mestská časť Bratislava-Dúbravka.  Podľa Szilasiovej je dôležité, koľko detí odíde do 1. ročníka základnej školy, pretože riaditeľka materskej školy môže potom prijať len rovnaký počet nových detí.
Z tohto dôvodu sa niekedy nedá umiestniť dieťa do najbližšej materskej školy pri bydlisku,“ dodala.
Dúbravka je zriaďovateľom jedenástich materských škôl so 44 triedami, aktuálne pripravuje aj zriadenie novej materskej školy v budove Strednej odbornej školy pedagogickej na Bullovej. Má ísť  o štvortriednu materskú školu s kapacitou 82 miest a fungovať by mala od septembra 2018.
Aktuálne majú materské školy 1013 miest, s novou materskou školou to bude 1095.
„Na ministerstve školstva je už podaná žiadosť o zaradenie Materskej školy Bullova do siete škôl, musia sa však ešte dodať doklady príslušných orgánov štátnej správy, že priestory školy sú v súlade s platnými predpismi,“ dodala Szilasiová.
Do materskej školy patrí dieťa, ktoré je zmyslovo, telesne a duševne zdravé, nevyžaduje špecifickú zdravotnú a výchovno-vzdelávaciu starostlivosť a malo by mať samo-
obslužné návyky. Dieťa teda musí byť bez plienky a cumlíka. Musí vedieť ísť na toaletu, obliecť sa, umyť ruky a jesť lyžicou.
Lucia Marcinátová
Prevádzka materských škôl počas prázdnin
Júl – otvorené materské školy
• MŠ Fedáková (aj pre deti z MŠ Ožvoldíkova a MŠ Bazovského)
• MŠ Galbavého (aj pre deti z MŠ Švantnerova a MŠ Bazovského)
• MŠ Pri kríži (aj pre deti z MŠ Cabanova)
• MŠ Sekurisova (aj pre deti z MŠ Nejedlého)
• MŠ Ušiakova (aj pre deti z MŠ Damborského)

August – otvorené materské školy
• MŠ Cabanova (aj pre deti z MŠ Pri kríži)
• MŠ Ožvoldíkova (aj pre deti z MŠ Fedákova a MŠ Bazovského)
• MŠ Bazovského (ak by mali rodičia záujem nosiť z MŠ Fedákova alebo z MŠ Galbavého)
• MŠ Damborského (aj pre deti z MŠ Ušiakova)
• MŠ Švantnerova (aj pre deti z MŠ Galbavého)

Na slovíčko so starostom v teréne 
9. máj – 17.00 
 v okolí Hanulovej ulice – stretnutie pred Reštauráciou Zlatá Lipa na Švantnerovej.

EMHL: Triumf Modrých rakiet     
V polovici marca vyvrcholila v Dúbravke posledným kolom EuroMinihokejLiga (EMHL). Je súťažou prípraviek (U10), ktorú už deväť rokov organizuje HOBA Bratislava. Zápasy sa hrajú na upravenej ľadovej ploche. Ihrisko je rozdelené na tri minihokejové ihriská. Na turnaji sa predstavilo 14 družstiev z Maďarska, Rakúska, Česka a Slovenska.
Domáca HOBA mala v súťaži dve družstvá, z ktorých Modré rakety bez jedinej prehry turnaj vyhrali, Biele žraloky obsadili deviate miesto. Do All Stars A sa z Hobákov dostal Oliver Ozogány, do B Dominik Lang. Najlepším brankárom celého priebehu turnaja sa stal Jakub Briestenský. Za najlepších hráčov dúbravských tímov boli vyhlásení Adam Koiš a Martin Pláteník.                                                                                                                                             
„Za podporu podujatia patrí naše poďakovanie mestskej časti. Ďakujem tiež našim trénerom, vedúcim družstiev a všetkým rodičom, ktorí pomáhali počas celej sezóny s priebehom EMHL. V neposlednom rade sa musím poďakovať šéftrénerovi našej prípravky Ľubomírovi Líškovi, ktorý celú súťaž vymyslel a už deväť rokov ju úspešne vedie,“ povedal športový riaditeľ HOBY Branko Semančík. Ceny odovzdávali starosta Martin Zaťovič s manželkou Zdenkou a odchovanec klubu Marek Sloboda, dnes hráč bratislavského Slovana.     
(pej)
Seniori budú športovať  
Nie v piatok, ale tentoraz vo štvrtok 17. mája sa v Parku Pekníčka uskutoční štvrtý ročník Športových hier seniorov (ŠHS). V rámci podujatia sa bude konať Deň zdravia (zdravotnícka osveta, ukážka vybavenia sanitky a poskytovania prvej pomoci). Prezencia na ŠHS sa začína už o 8.00 a potrvá do 8.55 hod.
Slávnostné otvorenie je  na programe o 9.00 hodine. Podujatie organizuje MČ Dúbravka, Rada seniorov a Komisia športu. Podujatie sa uskutoční pod záštitou starostu Martina Zaťoviča. Záujemcovia sa môžu prihlásiť do 9. mája elektronicky na: radaseniorov@gmail.com, alebo na telefónom čísle 6920 2550, a to v pondelok až v stredu len medzi 10.00 – 12.00 hod. 
Prihlásiť sa môžete aj priamo v mieste konania podujatia. Akcia sa koná pri príležitosti Dňa matiek a Dňa otcov.                                                                              
Kto môže štartovať, nám povedal predseda Komisie športu MZ Dúbravka Branko Semančík: „Pochopiteľne, len obyvatelia Dúbravky. Seniorov sme rozdelili do troch kategórií. A to od 61 do 65 (kategória A), od 66 do 70 (B) a 71 a viac rokov (C). Rozhodujúce je, kto dosiahne daný vek v tomto roku bez ohľadu či to bude v januári alebo v decembri. Súťažiť sa bude v šesťboji  (v behoch na 50 a 100 m, v hode granátom na cieľ, v hode medicinbalom do diaľky, v hode loptou do basketbalového koša  a v kope futbalovou loptou na malú bránku).                                                
(pej)
Dominovala Dúbravka
Začiatkom apríla sa uskutočnil 13. ročník bežeckého podujatia ČSOB Bratislava maratón. V priebehu dvoch dní sa v deviatich súťažiach postavilo na štart takmer 12 000 bežcov. Po prvý raz sa uskutočnil Senior run & walk - Beh dobrých ročníkov v dĺžke 4,2 km, v ktorom doslova dominovala Dúbravka.                                                                                                                                     
V premiére bežalo 75 seniorov, z toho bolo až 39 (!) z našej mestskej časti. Je to zásluha najmä koordinátorky Rady seniorov Zuzany Markovej, ako i všetkých štyroch vedúcich denných centier, ktoré zabezpečovali účasť. Našich seniorov prišli osobne povzbudiť starosta Martin Zaťovič s manželkou Zdenkou a predseda komisie športu Branko Semančík.
(pet)   
Jednotka zvýšila náskok
V polovici apríla pokračovala v Bowling bare druhým kolo Dúbravská bowlingová liga seniorov (DBLS) denných centier. Podobne ako v prvom kole i teraz sa najviac darilo DC/1, ktoré v celkovom hodnotení zvýšilo svoj náskok. Seniorov prišla povzbudiť i mestská poslankyňa Zdenka Zaťovičová. Tretie kolo je na programe 15. mája.   
VÝSLEDKY – 2. kolo: DC/1 (Zd. Bestenreinerová,, J. Petrovský, P. Bellay, T. Vizínová, M. Klčo) 473 bodov, 2. DC/4 356, 3. DC/3 344, 4. DC/2 271. Najlepší jednotlivci (neoficiálna súťaž) - muži: 1. J. Petrovský 126, 2. P. Bellay (obaja DC/1) 121, 3. Ľ. Pokojný (DC/4) 107, 4. F.Žilinský (DC/3) 86, 5. J. Barborík (DC/3) 82. Ženy: 1. T. Vizínová (DC/1) 81,  2.M. Ivančová (DC/4) 78, 3.E. Barboríková (DC/3) 75, 4. M. Hargašová (/DC/2) 74, 5. Zd. Berstenreinerová (DC/1) 72.
Po 2. kole – denné centrá: 1. DC/1 904, 2. DC/4 770, 3. DC/3 625, 4. DC/2 511. Najlepší jednotlivci (neoficiálna súťaž) - muži: 1. J. Petrovský (DC/1) 233, 2. Ľ. Pokojný (DC/4) 228, 3. P. Bellay (DC/1) 215. Ženy: 1. E. Barboríková (DC/3) a T. Vizínová (DC/1) po 170, 3. M. Hargašová (DC/2) 143.                                   (pet)
Výsledkový servis
□ HOKEJ
● LIGA KADETOV, regionálna baráž, skupina západ (9. ŠHT, U15) – 10. kolo: HOBA Bratislava – voľný žreb. 11.  kolo: Ružinov – HOBA Bratislava 1:5. 12.  kolo: HOBA Bratislava – Topoľčany 7:5. 13. kolo: Piešťany - HOBA Bratislava 1:4. 14.  kolo: HOBA Bratislava – Levice 7:1. Konečné  poradie: 1. Skalica 19, 2. HOBA Bratislava 18,... 7. HK Levice 4.                                                                                                            
● 1. LIGA, STARŠÍ ŽIACI (8. ŠHT, U14) ZsZĽH, nadstavbová časť – 19. kolo: HOBA Bratislava - Dukla Trenčín 1:5. Konečné poradie: 1. Slovan Bratislava 32,... 5. HOBA Bratislava 12, 6.Skalica 4.                                                                                                                        ● 1. LIGA, STARŠÍ ŽIACI (7. ŠHT, U13) ZsZĽH – 19. kolo: HOBA Bratislava – Dukla Trenčín 2:8. Konečné poradie: 1. Slovan Bratislava 38,... 4. HOBA Bratislava 15, 6. Skalica 8.
● 1. LIGA, MLADŠÍ ŽIACI (6. ŠHT, U12) ZsZĽH, nadstavbová časť – 19. kolo: Dukla Trenčín - HOBA Bratislava 6:1. Konečné poradie: 1. Dukla Trenčín 35,... 4. HOBA Bratislava 15, 6. Skalica 3.                                                                                                                                           
● 1. LIGA, MLADŠÍ ŽIACI (5. ŠHT, U11) ZsZĽH, nadstavbová časť – 19. kolo: Dukla Trenčín - HOBA Bratislava 6:1. Konečné poradie: 1.Dukla Trenčín 35,... 4. HOBA Bratislava 10, 6. Skalica 4.

□ VOLEJBAL
● 1. LIGA JUNIORIEK , skupina západ - 16. kolo: ŠŠK Bilíkova – Levice 3:0 a 1:3. 17. kolo: ŠŠK Bilíkova – ŠVK Pezinok 3:0 a 3:0. Priebežné poradie: 1. COP Volley Nitra, 2. VK Slávia UK Dráčik, 3. ŠŠK Bilíkova,... 10.Volley Project Nitra.                                                      
● 2. LIGA JUNIORIEK a KADETIEK, skupina o 1. - 6. miesto, 8. kolo: ŠŠK Bilíkova kad. A – ŠŠK VIVUS Bratislava kad. A 3:0, ŠŠK Bilíkova kad. B – VK Slávia UK Dráčik. A 0:3. 9. kolo: ŠVK Pezinok - ŠŠK Bilíkova kad. A 1:3. Skupina o 7. – 12. miesto, 8. kolo: ŠŠK Bilíkova jun. – ŠŠK VIVUS Bratislava 3:0.                                                                                          ● M-SR STARŠÍCH ŽIAČOK, oblasť Bratislava, skupina o 1. – 6. miesto, 8. kolo: ŠVK Pezinok - ŠŠK Bilíkova A 1:3 a 1:3, ŠŠK Bilíkova B – VK Studienka 3:2 a 0:3.  
                                 
□ FUTSAL                                                                                                                                               
● 2. SLOVENSKÁ LIGA MUŽOV, región Bratislava - skupina o záchranu, 2. kolo: Katenačo Dúbravka – Čekan Mekenfoff 6:12. 3. kolo: 4FSC FTVŠ UK B - Katenačo Dúbravka 8:5. Priebežná tabuľka: 1. 4FSC Bratislava 33,... 7. Katenačo Dúbravka 5, 8. ŠK Račišdorf 4.                                                                                                        
□ BEDMINTON
● 2. LIGA MIEŠANÝCH DRUŽSTIEV, oblasť západ, 1. kolo: Dúbravský bedmintonový klub (DBK) – Koliba Bratislava 8:0, DBK – Filozof Bratislava 8:0, DBK – MBK PE Malinovo 7:1. Priebežné poradie: 1. BK MI Trenčín (23:1) a DBK po 6 (23:1), 3. RODON Klenovec 4,... 8. Filozof Bratislava
● 4. LIGA MIEŠANÝCH DRUŽSTIEV, skupina juhozápad - 2. kolo: Dúbravský bedmintonový klub (DBK) B – DBK C 6:2, RSL Bratislava – DBK C 5:3, DBK B – Pohoda Trnava  8:0, RSL – DBK B 1:7, DBK C – Trnava 1:4. Priebežné poradie: 1. DBK B 12, 2.,,, 8. DBK C 3, 10. MBK PE Malinovo 0.
(jop)               
Predsezónne ciele splnili len čiastočne
Športový riaditeľ HOBY BRATISLAVA Branko Semančík: Vďaka sponzorom a partnerom máme všetky faktúry uhradené     
Hokejová sezóna 2017/18 skončila len nedávno. Dúbravská HOBA mala zastúpenie v súťažiach prípraviek, mladších a starších žiakov, kadetov, dorastu a juniorov. Preto sme o rozhovor požiadali športového riaditeľa klubu Branka Semančíka. Ten nám na úvod povedal, že to, čo si klub pred sezónou naplánoval, sa podarilo splniť len čiastočne. Preto sa aj jeho hodnotenie nesie v tomto duchu.
□ Ako by ste zhodnotili účinkovanie kadetov a žiakov?                                                                                                         
● Väčší počet kadetov tréneri počas sezóny preradili do dorastu, čiže celkové hodnotenie by nebolo úplne objektívne. Preto v družstve  dostávali priestor aj talentovaní ôsmaci čo naplnilo cieľ, ktorý sme si pred sezónou dali. Čiže hráči dostávali priestor vo vyššej kategórii, čo jednoznačne posunie ich hokejový rast. Žiaci sa odvíjajú od výsledkov ôsmakov. Podľa ich umiestnenia sa pokračuje v nadstavbe súťaže. Tam sme mali cieľ skončiť do 6. miesta, čo sa nám už druhý rok za sebou podarilo. Všetky žiacke družstvá tým pádom odohrali najkvalitnejšie zápasy vo svojich súťažiach a okrem toho dosiahli aj dobré výsledky, čo je veľkým prísľubom do ďalších sezón.                                                                                                                                             
□ A čo dorastenci a juniori?
● Práve tieto kategórie boli tie, kde sme mali iné, vyššie ciele. Cieľom bolo vyhrať obe súťaže a ďalej zvládnuť baráž, aby sme vybojovali extraligu. Viem, že to nie je jednoduché, lebo takto  zamýšľali minimálne 3-4 kluby, ale treba o to bojovať, samé to nepríde. Juniori boli na tom lepšie, prebojovali sa až do finále. Musíme športovo ale uznať, že Trnava bola lepšia, má l. ligu mužov a juniori dostávali možnosť sa tam vyhrať. To podľa nášho trénera rozhodlo. Dorast nešťastne vstúpil do bojov o finále, kde sa hralo na tri víťazné zápasy. Oba domáce zápasy prehral, ale podarilo sa mu u súpera vyrovnať sériu 
na 2-2. Rozhodujúci tretí zápas sa hral na našom ľade, chlapci fantasticky vstúpili do zápasu, ale súper v samotnom závere strhol rozhodujúci zápas na svoju stranu.                                                                                                          
□ Čo vás v sezóne potešilo a čo zarmútilo?                                                                                                    
● Ak to zoberiem celkovo, veľmi ma potešil už dlhodobejší záujem hráčov a rodičov hrať za náš klub. Dá sa povedať, že máme komplet naplnené všetky vekové kategórie. A to sme nerobili za posledné sezóny ani nábory do jednotlivých ročníkov. Ako som už spomínal, aj napriek tomu, že sme nenaplnili stanovené ciele v tejto sezóne, sezóna bola z pohľadu fungovania klubu najúspešnejšia. Poďakovanie patrí všetkým našim trénerom a aj rodičom našich hráčov za prejavenú dôveru. No a čo ma zarmútilo? Ak vám chýba k naplneniu stanoveného cieľa malý krok, tak to je asi ešte horšie, ako celkový neúspech.                                    
□ Spolupracujete, resp. chcete spolupracovať s klubom, kde by mohli pokračovať juniori, ak opustia túto vekovú kategóriu?                                                                                                    
● Všetkým hráčom, ktorí ukončili vekovú kategóriu juniorov, sme umožnili hrať v kluboch, kde bol o nich záujem. Čiže mohli plynule pokračovať v hokeji. Aktívne sa v klube zaoberáme aj s možnosťou poskytnúť našim juniorom zápasy v seniorskej súťaži už v nasledujúcej sezóne. Stále pracujeme na poskytnutí čo najlepšej prípravy tohto tímu, aby prechod do vyššej kategórie bol pre hráčov čo najľahší.
□ Pripravili ste aj tradičné spoločné vyhodnotenie kategórii dorastu a juniorov?                                              
● Vyhodnotenie sezóny sa uskutočnilo vďaka našim partnerom v hoteli Crowne Plaza. Pozvanie prísť medzi nás prijali prezident SZĽH Martin Kohút, projektová a rozvojová riaditeľka SZĽH Diana Kosová a starosta Martin Zaťovič a manželkou Zdenkou. Zástupcovia zväzu odovzdali kapitánom poháre za dosiahnuté výsledky. Eduard Bohunský si prevzal z ich rúk pohár za 2. miesto v l. slovenskej lige juniorov a Dardan Mehmeti pohár za 3. miesto v rovnakej súťaži dorastu. Pán starosta s manželkou potom odovzdali ceny pre troch najlepších hráčov z oboch kategórií.
□ Nedostatočné financovanie športu zostáva najdôležitejšou témou všetkých športov na celom Slovensku. Ako sa darí v tomto smere vášmu klubu?                                                                                             
● Presne ako uvádzate, situácia nie je jednoduchá. Podmienky na prípravu sa nám v klube za posledné roky podarilo skvalitniť. Polepšili sme aj dosť aj v materiálno technickom zabezpečení. Vzhľadom k tomu, že nehráme mestskú súťaž, ale žiaci západoslovenskú, dorast a juniori celoslovenskú súťaž, potrebujeme veľa finančných prostriedkov okrem prenájmu ľadovej plochy aj na dopravu. Platíme si taktiež rozhodcov, pomocné funkcie na domáce zápasy a samozrejme trénerov. Okrem čiastočnej podpory zo strany zväzu, ale aj našej mestskej časti, sa nám darí vykryť rozpočet vďaka príspevkom od hráčov, sponzorov, alebo partnerov nášho klubu.                                                                                                                                                   
□ Ako viem, hľadáte aj ďalšie možnosti, ako získať financie.
● Sústavne vyhľadávame a vypracovávame projekty na podporu mládežníckeho športu, oslovujeme nových sponzorov, partnerov, aby sa nám nastavený režim podarilo udržať a podmienky v klube sa ešte zlepšili. Môžem s hrdosťou povedať, že už dlhodobo mávame všetky faktúry vystavené nášmu klubu uhradené, všetci tréneri dostávajú výplaty načas. Chcem sa aj touto cestou poďakovať všetkým, ktorí na tom majú zásluhu. Ďakujeme aj za dôveru, spoluprácu a podporu. Veľmi si to vážime a budeme sa všetci v klube snažiť stále vytvárať a zlepšovať podmienky pre naše družstvá a dosahovať stále lepšie výsledky.                      
□ Bude sa v najbližších týždňoch niečo robiť na štadióne a kedy sa začne príprava na novú sezónu?
● Ľad na dúbravskom zimnom štadióne budeme využívať do konca mája. Po tomto termíne prichádza k plánovanej údržbe chladiarenského zariadenia a celého interiéru štadióna. Čo je veľmi potešujúce, príde ku kompletnej výmene mantinelov. Hovorí sa aj o možnosti dobudovania tribúny ešte v počas tohto leta. Veríme, že sa to podarí a vytvorí sa tak potrebný priestor pre fanúšikov. Príprava na hokejovú sezónu 2018/2019 sa začala už prvého mája.                 
Jozef Petrovský